amanoisuno/poet huggingface dataset:
鹽官絕句四首 塔前古檜 蘇軾
當年雙檜是雙童，相對無言老更恭。庭雪到腰埋不死，如今化作兩蒼龍。
鹽官絕句四首 僧爽白雞 蘇軾
斷尾雄雞本畏烹，年來聽法伴修行。還須却置蓮花漏，老怯風霜恐不鳴。
六和寺沖師閘山溪爲水軒 蘇軾
欲放清溪自在流，忍教冰雪落沙洲。出山定被江潮涴，能爲山僧更少留。
冬至日獨遊吉祥寺 蘇軾
井底微陽回未回，蕭蕭寒雨濕枯荄。何人更似蘇夫子，不是花時肯獨來。
後十餘日復至 蘇軾
東君意淺著寒梅，千朵深紅未暇裁。安得道人殷七七，不論時節遣花開。
戲贈 蘇軾
惆悵沙河十里春，一番花老一番新。小樓依舊斜陽裏，不見樓中垂手人。
和人求筆迹 蘇軾
麥光鋪几浄無瑕，入夜青燈照眼花。從此剡藤真可弔，半紆春蚓綰秋蛇。
將之湖州戲贈莘老 蘇軾
餘杭自是山水窟，仄聞吳興更清絕。湖中橘林新著霜，溪上苕花正浮雪。顧渚茶芽白於齒，梅溪木瓜紅勝頰。吳兒膾縷薄欲飛，未去先說饞涎垂。亦知謝公到郡久，應怪杜牧尋春遲。鬢絲只可對禪榻，湖亭不用張水嬉。
送張軒民寺丞赴省試 蘇軾
龍飛甲子盡豪英，嘗喜吾猶及老成。人競春蘭笑秋菊，天教明月伴長庚。傳家各自聞詩禮，與子相逢亦弟兄。洗眼上林看躍馬，賀詩先到古宣城。
再用前韵寄莘老 蘇軾
君不見夷甫開三窟，不如長康號癡絕。癡人自得終天年，智士死智罪莫雪。困窮誰要卿料理，舉頭看山笏拄頰。野鳬翅重自不飛，黄鶴何事兩翼垂。泥中相從豈得久，今我不往行恐遲。江夏無雙應未去，恨無文字相娛嬉。
畫魚歌 蘇軾
天寒水落魚在泥，短鈎畫水如耕犁。渚蒲披折藻荇亂，此意豈復遺鰍鯢。偶然信手皆虛擊，本不辭勞幾萬一。一魚中刃百魚驚，蝦蟹奔忙誤跳擲。漁人養魚如養雛，插竿冠笠驚鵜鶘。豈知白梃鬧如雨，攪水覓魚嗟已疏。
鴉種麥行 蘇軾
霜林老鴉閑無用，畦東拾麥畦西種。畦西種得青猗猗，畦東已作牛尾稀。明年麥熟芒攢槊，農夫未食鴉先啄。徐行俯仰若自矜，鼓翅跳踉上牛角。憶昔舜耕歷山鳥爲耘，如今老鴉種麥更辛勤。農夫羅拜鴉飛起，勸農使者來行水。
和致仕張郎中春晝 蘇軾
投紱歸來萬事輕，消磨未盡只風情。舊因蒓菜求長假，新爲楊枝作短行。不禱自安緣壽骨，深藏難沒是詩名。淺斟杯酒紅生頰，細琢歌詞穩稱聲。蝸殻卜居心自放，蠅頭寫字眼能明。盛衰閱過君應笑，寵辱年來我亦平。跪履數從圯下老，逸書閑問濟南生。東風屈指無多日，只恐先春鶗鴂鳴。
和邵同年戲贈賈收秀才三首  其一 蘇軾
傾蓋相歡一笑中，從來未省馬牛風。卜鄰尚可容三徑，投社終當作兩翁。古意已將蘭緝佩，招詞閑詠桂生叢。此身自斷天休問，白髮年來漸不公。
和邵同年戲贈賈收秀才三首  其二 蘇軾
朝見新荑出舊槎，騷人孤憤苦思家。五噫處士大窮約，三賦先生多誕誇。帳外鶴鳴匳有鏡，筒中錢盡案無鮭。玉川何日朝金闕，白晝關門守夜叉。
和邵同年戲贈賈收秀才三首  其三 蘇軾
生涯到處似檣烏，科第無心摘頷鬚。黄帽刺船忘歲月，白衣擔酒慰鰥孤。狙公欺病來分栗，水伯知饞爲出鱸。莫向洞庭歌此曲，烟波渺渺正愁予。
吳中田婦歎 蘇軾
今年粳稻熟苦遲，庶見霜風來幾時。霜風來時雨如瀉，杷頭出菌鐮生衣。眼枯淚盡雨不盡，忍見黄穗卧青泥。茅苫一月隴上宿，天晴穫稻隨車歸。汗流肩頳載入市，價賤乞與如糠粞。賣牛納稅拆屋炊，慮淺不及明年饑。官今要錢不要米，西北萬里招羌兒。龔黄滿朝人更苦，不如却作河伯婦。
遊道場山何山 蘇軾
道場山頂何山麓，上徹雲峰下幽谷。我從山水窟中來，尚愛此山看不足。陂湖行盡白漫漫，青山忽作龍蛇盤。山高無風松自響，誤認石齒號驚湍。山僧不放山泉出，屋底清池照瑶席。階前合抱香入雲，月裏仙人親手植。出山回望翠雲鬟，碧瓦朱欄縹緲間。白水田頭問行路，小溪深處是何山。高人讀書夜達旦，至今山鶴鳴夜半。我今廢學不歸山，山中對酒空三歎。
莘老葺天慶觀小園有亭北向道士山宗說乞名與詩 蘇軾
春風欲動北風微，歸雁亭邊送雁歸。蜀客南遊家最遠，吳山寒盡雪先晞。扁舟去後花絮亂，五馬來時賓從非。惟有道人應不忘，抱琴無語立斜暉。
贈孫莘老七絕  其一 蘇軾
嗟予與子久離羣，耳冷心灰百不聞。若對青山談世事，當須舉白便浮君。
贈孫莘老七絕  其二 蘇軾
天目山前綠浸裾，碧瀾堂上看銜艫。作隄捍水非吾事，閑送苕溪入太湖。
贈孫莘老七絕  其三 蘇軾
夜來雨洗碧巑岏，浪湧雲屯遶郭寒。聞有弁山何處是，爲君四面意求看。
贈孫莘老七絕  其四 蘇軾
夜橋燈火照溪明，欲放扁舟取次行。暫借官奴遣吹笛，明朝新月到三更。
贈孫莘老七絕  其五 蘇軾
三年京國厭藜蒿，長羨淮魚壓楚糟。今日駱駝橋下泊，恣看修網出銀刀。
贈孫莘老七絕  其六 蘇軾
烏程霜稻襲人香，釀作春風霅水光。時復中之徐邈聖，無多酌我次公狂。
贈孫莘老七絕  其七 蘇軾
去年臘日訪孤山，曾借僧窗半日閑。不爲思歸對妻子，道人有約徑須還。
至秀州贈錢端公安道並寄其弟惠山老 蘇軾
鴛鴦湖邊月如水，孤舟夜榜鴛鴦起。平明繫纜石橋亭，慚愧冒寒髯御史。結交最晚情獨厚，論心無數今有幾。寂寞抱關歎蕭生，耆老執戟哀揚子。怪君顔采却秀發，無乃遷謫反便美。天公欲困無奈何，世人共抑真疏矣。毘陵高山錫爲骨，陸子遺味泉冰齒。賢哉仲氏早拂衣，占斷此山長洗耳。山頭望湖光潑眼，山下濯足波生指。倘容逸少問金堂，記與嵇康留石髓。
秀州報本禪院鄉僧文長老方丈 蘇軾
萬里家山一夢中，吳音漸已變兒童。每逢蜀叟談終日，便覺峨眉翠掃空。師已忘言真有道，我除搜句百無功。明年採藥天台去，更欲題詩滿浙東。
王復秀才所居雙檜二首  其一 蘇軾
吳王池館遍重城，閑草幽花不記名。青蓋一歸無覓處，只留雙檜待昇平。
王復秀才所居雙檜二首  其二 蘇軾
凜然相對敢相欺，直幹凌空未要奇。根到九泉無曲處，世間惟有蟄龍知。
元日次韵張先子野見和七夕寄莘老之作 蘇軾
得句牛女夕，轉頭參尾中。青春先入睡，白髮不遺窮。酒社我爲敵，詩壇子有功。縮頭先夏鱉，實腹鄙秋蟲。莫唱裙垂綠，無人臉斷紅。舊交懷賀老，新進謝終童。袍鶻雙雙瑞，腰犀一一通。小蠻知在否，試問囁嚅翁。
正月九日有美堂飲醉歸徑睡五鼓方醒不復能眠起閱文書得鮮于子駿所寄雜興作古意一首答之 蘇軾
衆人事紛擾，志士獨悄悄。何意琵琶弦，常遭腰鼓鬧。三杯忘萬慮，醒後還皎皎。有如轆轤索，已脫重縈繞。家人自約飭，始慕陳婦孝。可憐原巨先，放蕩今誰弔。平生嗜羊炙，識味肯輕飽。烹蛇啖蛙蛤，頗訝能稍稍。憂來自不寐，起視天漢渺。闌干玉繩低，耿耿太白曉。
次韵答章傳道見贈 蘇軾
並生天地宇，同閱古今宙。視下則有高，無前孰爲後。達人千鈞弩，一弛難再彀。下士沐猴冠，已繫猶跳驟。欲將駒過隙，坐待石穿溜。君看漢唐主，宮殿悲麥秀。而況彼區區，何異壹醉富。鶢鶋非所養，俯仰眩金奏。髑髏有餘樂，不博南面后。嗟我昔少年，守道貧非疚。自從出求仕，役物恐見囿。馬融既依梁，班固亦事竇。效矉豈不欲，頑質謝鎸鏤。仄聞長者言，婞直非養壽。唾面慎勿拭，出胯當俯就。居然成懶廢，敢復齒豪右。子如照海珠，網目疏見漏。宏材乏近用，巧舞困短袖。坐令傾國容，臨老見邂逅。吾衰信久矣，書絕十年舊。門前可羅雀，感子煩屢叩。願言歌緇衣，子粲還予授。
法惠寺橫翠閣 蘇軾
朝見吳山橫，暮見吳山縱。吳山故多態，轉折爲君容。幽人起朱閣，空洞更無物。惟有千步岡，東西作簾額。春來故國歸無期，人言秋悲春更悲。已泛平湖思濯錦，更看橫翠憶峨眉。雕欄能得幾時好，不獨憑欄人易老。百年興廢更堪哀，懸知草莽化池臺。遊人尋我舊遊處，但覓吳山橫處來。
祥符寺九曲觀燈 蘇軾
紗籠擎燭迎門入，銀葉燒香見客邀。金鼎轉丹光吐夜，寶珠穿蟻鬧連朝。波翻焰裏元相激，魚舞湯中不畏焦。明日酒醒空想像，清吟半逐夢魂銷。
上元過祥符僧可久房蕭然無燈火 蘇軾
門前歌舞鬥分朋，一室清風冷欲冰。不把琉璃閑照佛，始知無盡本無燈。
正月二十一日病後述古邀往城外尋春 蘇軾
屋上山禽苦喚人，檻前冰沼忽生鱗。老來厭伴紅裙醉，病起空驚白髮新。卧聽使君鳴鼓角，試呼稚子整冠巾。曲欄幽榭終寒窘，一看郊原浩蕩春。
有以官法酒見餉者因用前韵求述古爲移厨飲湖上 蘇軾
喜逢門外白衣人，欲膾湖中赤玉鱗。遊舫已粧吳榜穩，舞衫初試越羅新。欲將漁釣追黄帽，未要靴刀抹絳巾。芳意十分强半在，爲君先踏水邊春。
飲湖上初晴後雨二首  其一 蘇軾
朝曦迎客艷重岡，晚雨留人入醉鄉。此意自佳君不會，一杯當屬水仙王。
飲湖上初晴後雨二首  其二 蘇軾
水光瀲灧晴方好，山色空濛雨亦奇。若把西湖比西子，淡粧濃抹總相宜。
往富陽新城李節推先行三日留風水洞見待 蘇軾
春山磔磔鳴春禽，此間不可無我吟。路長漫漫傍江浦，此間不可無君語。金鯽池邊不見君，追君直過定山村。路人皆言君未遠，騎馬少年清且婉。風巌水穴舊聞名，只隔山溪夜不行。溪橋曉溜浮梅萼，知君繫馬巌花落。出城三日尚逶遲，妻孥怪駡歸何時。世上小兒誇疾走，如君相待今安有。
風水洞二首和李節推  其一 蘇軾
風轉鳴空穴，泉幽瀉石門。虛心聞地籟，妄意覓桃源。過客詩難好，居僧語不繁。歸瓶得冰雪，清冷慰文園。
風水洞二首和李節推  其二 蘇軾
山前乳水隔塵凡，山上仙風舞檜杉。細細龍鱗生亂石，團團羊角轉空巌。馮夷窟宅非梁棟，御寇車輿謝轡銜。世事漸艱吾欲去，永隨二子脫譏讒。
獨遊富陽普照寺 蘇軾
富春真古邑，此寺亦唐餘。鶴老依喬木，龍歸護賜書。連筒春水遠，出谷晚鐘疏。欲繼江潮韵，何人爲起予。
自普照游二庵 蘇軾
長松吟風晚雨細，東庵半掩西庵閉。山行盡日不逢人，裛裛野梅香入袂。居僧笑我戀清景，自厭山深出無計。我雖愛山亦自笑，獨往神傷後難繼。不如西湖飲美酒，紅杏碧桃香覆髻。作詩寄謝採薇翁，本不避人那避世。
富陽妙庭觀董雙成故宅發地得丹鼎覆以銅盤承以琉璃盆盆既破碎丹亦爲人爭奪持去今獨盤鼎在耳二首  其一 蘇軾
人去山空鶴不歸，丹亡鼎在世徒悲。可憐九轉功成後，却把飛昇乞內芝。
富陽妙庭觀董雙成故宅發地得丹鼎覆以銅盤承以琉璃盆盆既破碎丹亦爲人爭奪持去今獨盤鼎在耳二首  其二 蘇軾
琉璃擊碎走金丹，無復神光發舊壇。時有世人來舐鼎，欲隨雞犬事劉安。
新城道中二首  其一 蘇軾
東風知我欲山行，吹斷檐間積雨聲。嶺上晴雲披絮帽，樹頭初日挂銅鉦。野桃含笑竹籬短，溪柳自摇沙水清。西崦人家應最樂，煮芹燒筍餉春耕。
新城道中二首  其二 蘇軾
身世悠悠我此行，溪邊委轡聽溪聲。散材畏見搜林斧，疲馬思聞卷旆鉦。細雨足時茶戶喜，亂山深處長官清。人間岐路知多少，試向桑田問耦耕。
山村五絕  其一 蘇軾
竹籬茅屋趁溪斜，春入山村處處花。無象太平還有象，孤烟起處是人家。
山村五絕  其二 蘇軾
烟雨濛濛雞犬聲，有生何處不安生。但令黄犢無人佩，布穀何勞也勸耕。
山村五絕  其三 蘇軾
老翁七十自腰鎌，慚愧春山筍蕨甜。豈是聞韶解忘味，邇來三月食無鹽。
山村五絕  其四 蘇軾
杖藜裹飯去匆匆，過眼青錢轉手空。贏得兒童語音好，一年强半在城中。
山村五絕  其五 蘇軾
竊祿忘歸我自羞，豐年底事汝憂愁。不須更待飛鳶墮，方念平生馬少游。
癸丑春分後雪 蘇軾
雪入春分省見稀，半開桃李不勝威。應慚落地梅花識，却作漫天柳絮飛。不分東君專節物，故將新巧發陰機。從今造物尤難料，更暖須留御臘衣。
湖上夜歸 蘇軾
我飲不盡器，半酣味尤長。籃輿湖上歸，春風灑面凉。行到孤山西，夜色已蒼蒼。清吟雜夢寐，得句旋已忘。尚記梨花村，依依聞暗香。入城定何時，賓客半在亡。睡眼忽驚矍，繁燈鬧河塘。市人拍手笑，狀如失林麞。始悟山野姿，異趣難自强。人生安爲樂，吾策殊未良。
同曾元恕游龍山呂穆仲不至 蘇軾
青春不覺老朱顔，强半銷磨簿領間。愁客倦吟花似酒，佳人休唱日銜山。共知寒食明朝過，且赴僧窗半日閑。命駕呂安邀不至，浴沂曾點暮方還。
寒食未明至湖上太守未來兩縣令先在 蘇軾
城頭月落尚啼烏，烏榜紅舷早滿湖。鼓吹未容迎五馬，水雲先已颺雙鳬。映山黄帽螭頭舫，夾道青烟鵲尾爐。老病逢春只思睡，獨求僧榻寄須臾。
次韵孫莘老見贈時莘老移廬州因以別之 蘇軾
鑪錘一手賦形殊，造化無心敢望渠。我本疏頑固當爾，子猶淪落況其餘。龔黄側畔難言政，羅趙前頭且眩書。惟有陽關一杯酒，殷勤重唱贈離居。
贈別 蘇軾
青鳥銜巾久欲飛，黄鶑別主更悲啼。殷勤莫忘分携處，湖水東邊鳳嶺西。
次韵代留別 蘇軾
絳蠟燒殘玉斝飛，離歌唱徹萬行啼。他年一舸鴟夷去，應記儂家舊住西。
月兔茶 蘇軾
環非環，玦非玦，中有迷離玉兔兒。一似佳人裙上月，月圓還缺缺還圓，此月一缺圓何年。君不見鬥茶公子不忍鬥小團，上有雙銜綬带雙飛鸞。
薄命佳人 蘇軾
雙頰凝酥髮抹漆，眼光入簾珠的皪。故將白練作仙衣，不許紅膏污天質。吳音嬌軟带兒癡，無限閑愁總未知。自古佳人多命薄，閉門春盡楊花落。
吉祥寺花將落而述古不至 蘇軾
今歲東風巧剪裁，含情只待使君來。對花無信花應恨，直恐明年便不開。
述古聞之明日即至坐上復用前韵同賦 蘇軾
仙衣不用剪刀裁，國色初酣卯酒來。太守問花花有語，爲君零落爲君開。
李鈐轄坐上分題戴花 蘇軾
二八佳人細馬馱，十千美酒渭城歌。簾前柳絮驚春晚，頭上花枝奈老何。露濕醉巾香掩冉，月明歸路影婆娑。綠珠吹笛何時見，欲把斜紅插皂羅。
於潛令刁同年野翁亭 蘇軾
山翁不出山，溪翁長在溪。不如野翁來往溪山間，上友麋鹿下鳧鷖。問翁何所樂，三年不去煩推擠。翁言此間亦有樂，非絲非竹非蛾眉。山人醉後鐵冠落，溪女笑時銀櫛低。我來觀政問風謠，皆云吠犬足生氂。但恐此翁一旦捨此去，長使山人索寞溪女啼。
於潛僧綠筠軒 蘇軾
可使食無肉，不可使居無竹。無肉令人瘦，無竹令人俗。人瘦尚可肥，俗士不可醫。旁人笑此言，似高還似癡。若對此君仍大嚼，世間那有揚州鶴。
於潛女 蘇軾
青裙縞袂於潛女，兩足如霜不穿屨。{舟奢}沙鬢髮絲穿柠，蓬沓障前走風雨。老濞宮粧傳父祖，至今遺民悲故主。苕溪楊柳初飛絮，照溪畫眉渡溪去。逢郎樵歸相媚嫵，不信姬姜有齊魯。
自昌化雙溪館下步尋溪源至治平寺二首  其一 蘇軾
亂山滴翠衣裘重，雙澗響空窗戶摇。飽食不嫌溪筍瘦，穿林閑覓野芎苗。却愁縣令知游寺，尚喜漁人爭渡橋。正似醴泉山下路，桑枝刺眼麥齊腰。
自昌化雙溪館下步尋溪源至治平寺二首  其二 蘇軾
每見田園輒自招，倦飛不擬控扶摇。共疑楊惲非鋤豆，誰信劉章解立苗。老去尚貪彭澤米，夢歸時到錦江橋。宦游莫作無家客，舉族長懸似細腰。
與臨安令宗人同年劇飲 蘇軾
我雖不解飲，把盞歡意足。試呼白髮感秋人，令唱黄雞催曉曲。與君登科如隔晨，敝袍霜葉空殘綠。如今莫問老與少，兒子森森如立竹。黄雞催曉不須愁，老盡世人非我獨。
寶山晝睡 蘇軾
七尺頑軀走世塵，十圍便腹貯天真。此中空洞渾無物，何止容君數百人。
僧清順新作垂雲亭 蘇軾
江山雖有餘，亭榭苦難穩。登臨不得要，萬象各偃蹇。惜哉垂雲軒，此地得何晚。天公爭向背，詩眼巧增損。路窮朱欄出，山破石壁很。海門浸坤軸，湖尾抱雲巘。葱葱城郭麗，淡淡烟村遠。紛紛鳥鵲去，一一漁樵返。雄觀快新獲，微景收昔遁。道人真古人，嘯詠慕嵇阮。空齋卧蒲褐，芒屨每自捆。天憐詩人窮，乞與供詩本。我詩久不作，荒澀旋鋤墾。從君覓佳句，咀嚼廢朝飯。
五月十日與呂仲甫周邠僧惠勤惠思清順可久惟肅義詮同泛湖游北山 蘇軾
三吳雨連月，湖水日夜添。尋僧去無路，瀲瀲水拍檐。駕言徂北山，得與幽人兼。清風洗昏翳，晚景分穠纖。縹緲朱樓人，斜陽半疏簾。臨風一揮手，悵焉起遐瞻。世人騖朝市，獨向溪山廉。此樂得有命，輕傳神所殲。
會客有美堂周邠長官與數僧同泛湖往北山湖中聞堂上歌笑聲以詩見寄因和二首時周有服  其一 蘇軾
靄靄君詩似嶺雲，從來不許醉紅裙。不知野屐穿山翠，惟見輕橈破浪紋。頗憶呼盧袁彥道，難邀駡座灌將軍。晚風落日元無主，不惜清凉與子分。
會客有美堂周邠長官與數僧同泛湖往北山湖中聞堂上歌笑聲以詩見寄因和二首時周有服  其二 蘇軾
載酒無人過子雲，掩關晝卧客書裙。歌喉不共聽珠貫，醉面何因作纈紋。僧侶且陪香火社，詩壇欲斂鸛鵝軍。憑君遍遶湖邊寺，漲綠晴來已十分。
席上代人贈別三首  其一 蘇軾
悽音怨亂不成歌，縱使重來奈老何。淚眼無窮似梅雨，一番勻了一番多。
席上代人贈別三首  其二 蘇軾
天上麒麟豈混塵，籠中翡翠不由身。那知昨夜香閨裏，更有偷啼暗別人。
席上代人贈別三首  其三 蘇軾
蓮子劈開須見臆，楸枰著盡更無期。破衫却有重逢處，一飯何曾忘却時。
唐道人言天目山上俯視雷雨每大雷電但聞雲中如嬰兒聲殊不聞雷震也 蘇軾
已外浮名更外身，區區雷電若爲神。山頭只作嬰兒看，無限人間失箸人。
追和子由去歲試舉人洛下所寄九首 暴雨初晴樓上晚景 其一 蘇軾
秋後風光雨後山，滿城流水碧潺潺。烟雲好處無多子，及取昏鴉未到間。
追和子由去歲試舉人洛下所寄九首 暴雨初晴樓上晚景 其二 蘇軾
洛邑從來天地中，嵩高蒼翠北邙紅。風流耆舊消磨盡，只有青山對病翁。
追和子由去歲試舉人洛下所寄九首 暴雨初晴樓上晚景 其三 蘇軾
白汗翻漿午景前，雨餘風物便蕭然。應傾半熟鵝黄酒，照見新晴水碧天。
追和子由去歲試舉人洛下所寄九首 暴雨初晴樓上晚景 其四 蘇軾
疾雷破屋雨翻河，一掃清風未覺多。應似畫師吳道子，高堂巨壁寫降魔。
追和子由去歲試舉人洛下所寄九首 暴雨初晴樓上晚景 其五 蘇軾
客路三年不見山，上樓相對夢魂間。明朝却踏紅塵去，羞向清伊照病顔。
追和子由去歲試舉人洛下所寄九首 過廣愛寺見三學演師觀楊惠之塑寶山朱瑶畫文殊普賢 其一 蘇軾
寓世身如夢，安閑日似年。敗蒲翻覆卧，破裓再三連。勸客眠風竹，長齋飲石泉。回頭萬事錯，自笑覺師賢。
追和子由去歲試舉人洛下所寄九首 過廣愛寺見三學演師觀楊惠之塑寶山朱瑶畫文殊普賢 其二 蘇軾
妙迹苦難尋，茲山見幾層。亂峰螺髻出，絕澗陣雲崩。措意元同畫，觀空欲問僧。莫教林下意，終老歎何曾。
追和子由去歲試舉人洛下所寄九首 過廣愛寺見三學演師觀楊惠之塑寶山朱瑶畫文殊普賢 其三 蘇軾
朱瑶唐晚輩，得法尚雄深。滿寺空遺跡，何人識苦心。長廊敧雨脚，破壁撼鐘音。成壞無窮事，他年復弔今。
追和子由去歲試舉人洛下所寄九首 韓子華石淙莊 蘇軾
絳侯百萬兵，尚畏書牘背。功名意不已，數與危機會。我公抱絕識，凜凜鎮橫潰。欲收伊呂迹，遠與巢由對。誓言雖未從，久已斷諸內。區區爲懷祖，頗覺羲之隘。此身隨造物，一葉舞澎湃。田園不早定，歸宿終安在。彼美石淙莊，每到百事廢。泉流知人意，屈折作濤瀨。寒光洗肝膈，清響跨竽籟。我舊門前客，放言不自外。園中亦何有，薈蔚可勝計。請公試回首，歲晚餘蒼檜。
贈上天竺辯才師 蘇軾
南北一山門，上下兩天竺。中有老法師，瘦長如鸛鵠。不知修何行，碧眼照山谷。見之自清凉，洗盡煩惱毒。坐令一都會，男女禮白足。我有長頭兒，角頰峙犀玉。四歲不知行，抱負煩背腹。師來爲摩頂，起走趁奔鹿。乃知戒律中，妙用謝羈束。何必言法華，佯狂啖魚肉。
立秋日禱雨宿靈隠寺同周徐二令 蘇軾
百重堆案掣身閑，一葉秋聲對榻眠。床下雪霜侵戶月，枕中琴筑落階泉。崎嶇世味嘗應遍，寂寞山棲老漸便。惟有憫農心尚在，起占雲漢更茫然。
病中獨遊浄慈謁本長老周長官以詩見寄仍邀遊靈隠因次韵答之 蘇軾
卧聞禪老入南山，浄掃清風五百間。我與世疏宜獨往，君緣詩好不容攀。自知樂事年年減，難得高人日日閑。欲問雲公覓心地，要知何處是無還。
病中遊祖塔院 蘇軾
紫李黄瓜村路香，烏紗白葛道衣凉。閉門野寺松陰轉，敧枕風軒客夢長。因病得閑殊不惡，安心是藥更無方。道人不惜階前水，借與匏樽自在嘗。
虎跑泉 蘇軾
亭亭石塔東峰上，此老初來百神仰。虎移泉眼趁行脚，龍作浪花供撫掌。至今遊人盥濯罷，卧聽空階環玦響。故知此老如此泉，莫作人間去來想。
佛日山榮長老方丈五絕  其一 蘇軾
陶令思歸久未成，遠公不出但聞名。山中只有蒼髯叟，數里蕭蕭管送迎。
佛日山榮長老方丈五絕  其二 蘇軾
千株玉槊攙雲立，一穗珠旒落鏡寒。何處霜眉碧眼客，結爲三友冷相看。
佛日山榮長老方丈五絕  其三 蘇軾
東麓雲根露角牙，細泉幽咽走金沙。不堪土肉埋山骨，未放蒼龍浴渥洼。
佛日山榮長老方丈五絕  其四 蘇軾
食罷茶甌未要深，清風一榻抵千金。腹摇鼻息庭花落，還盡平生未足心。
佛日山榮長老方丈五絕  其五 蘇軾
日射回廊午枕明，水沉銷盡碧烟橫。山人睡覺無人見，只有飛蚊繞鬢鳴。
弔天竺海月辯師三首  其一 蘇軾
欲尋遺跡强沾裳，本自無生可得亡。今夜生公講堂月，滿庭依舊冷如霜。
弔天竺海月辯師三首  其二 蘇軾
生死猶如臂屈伸，情鍾我輩一酸辛。樂天不是蓬萊客，憑仗西方作主人。
弔天竺海月辯師三首  其三 蘇軾
欲訪浮雲起滅因，無緣却見夢中身。安心好住王文度，此理何須更問人。
孤山二詠 柏堂 蘇軾
道人手種幾生前，鶴骨龍筋尚宛然。雙幹一先神物化，九朝三見太平年。忽驚華構依巌出，乞與佳名到處傳。此柏未枯君記取，灰心聊伴小乘禪。
孤山二詠 竹閣 蘇軾
海山兜率兩茫然，古寺無人竹滿軒。白鶴不留歸後語，蒼龍猶是種時孫。兩叢恰似蕭郎筆，十畝空懷渭上村。欲把新詩問遺像，病維摩詰更無言。
與述古自有美堂乘月夜歸 蘇軾
娟娟雲月稍侵軒，瀲瀲星河半隠山。魚鑰未收清夜永，鳳簫猶在翠微間。淒風瑟縮經絃柱，香霧淒迷著髻鬟。共喜使君能鼓樂，萬人爭看火城還。
有美堂暴雨 蘇軾
遊人脚底一聲雷，滿座頑雲撥不開。天外黑風吹海立，浙東飛雨過江來。十分瀲灧金樽凸，千杖敲鏗羯鼓催。喚起謫仙泉灑面，倒傾鮫室瀉瓊瑰。
八月十五日看潮五絕  其一 蘇軾
定知玉兔十分圓，已作霜風九月寒。寄語重門休上鑰，夜潮留向月中看。
八月十五日看潮五絕  其二 蘇軾
萬人鼓譟懾吳儂，猶是浮江老阿童。欲識潮頭高幾許，越山渾在浪花中。
八月十五日看潮五絕  其三 蘇軾
江邊身世兩悠悠，久與滄波共白頭。造物亦知人易老，故教江水向西流。
八月十五日看潮五絕  其四 蘇軾
吳兒生長狎濤淵，冒利輕生不自憐。東海若知明主意，應教斥鹵變桑田。
八月十五日看潮五絕  其五 蘇軾
江神河伯兩醯雞，海若東來氣吐霓。安得夫差水犀手，三千强弩射潮低。
東陽水樂亭 蘇軾
君不學白公引涇東注渭，五斗黄泥一鍾水。又不學哥舒橫行西海頭，歸來羯鼓打凉州。但向空山石壁下，愛此有聲無用之清流。流泉無絃石無竅，强名水樂人人笑。慣見山僧已厭聽，多情海月空留照。洞庭不復來軒轅，至今魚龍舞鈞天。聞道磬襄東入海，遺聲恐在海山間。鏘然澗谷含宮徵，節奏未成君獨喜。不須寫入薰風絃，縱有此聲無此耳。
與周長官李秀才遊徑山二君先以詩見寄次其韵二首  其一 蘇軾
少年飲紅裙，酒盡推不去。呼來徑山下，試與洗塵霧。癡馬惜障泥，臨流不肯渡。獨有汝南君，從我無朝暮。肯將紅塵脚，暫著白雲屨。嗟我與世人，何異笑百步。功名一破甑，棄置何用顧。更憑陶靖節，往問征夫路。
與周長官李秀才遊徑山二君先以詩見寄次其韵二首  其二 蘇軾
龍亦戀故居，百年尚來去。至今雨雹夜，殿闇風纏霧。而我棄鄉國，大江忘北渡。便欲此山前，築室安遲暮。又恐太幽獨，歲晚霜入屨。同遊得李生，仄足隨蹇步。孔明不自愛，臨老起三顧。吾歸便却掃，誰踏門前路。
臨安三絕 將軍樹 蘇軾
阿堅澤畔菰蒲節，玄德牆頭羽葆桑。不會世間閑草木，與人何事管興亡。
臨安三絕 錦溪 蘇軾
楚人休笑沐猴冠，越俗徒誇翁子賢。五百年間異人出，盡將錦繡裹山川。
臨安三絕 石鏡 蘇軾
山雞舞破半巌雲，菱葉開殘野水春。應笑武都山下土，枉教明月殉佳人。
登玲瓏山 蘇軾
何年僵立兩蒼龍，瘦脊盤盤尚倚空。翠浪舞翻紅罷亞，白雲穿破碧玲瓏。三休亭上工延月，九折巌前巧貯風。脚力盡時山更好，莫將有限趁無窮。
宿九仙山 蘇軾
風流王謝古仙真，一去空山五百春。玉室金堂餘漢士，桃花流水失秦人。困眠一榻香凝帳，夢遶千巌冷逼身。夜半老僧呼客起，雲峰缺處湧冰輪。
陌上花三首  其一 蘇軾
陌上花開蝴蝶飛，江山猶是昔人非。遺民幾度垂垂老，遊女長歌緩緩歸。
陌上花三首  其二 蘇軾
陌上山花無數開，路人爭看翠軿來。若爲留得堂堂去，且更從教緩緩回。
陌上花三首  其三 蘇軾
生前富貴草頭露，身後風流陌上花。已作遲遲君去魯，猶教緩緩妾還家。
遊東西巌 蘇軾
謝公含雅量，世運屬艱難。況復情所鍾，感概萃中年。正頼絲與竹，陶寫有餘歡。嘗恐兒輩覺，坐令高趣闌。獨携縹緲人，來上東西山。放懷事物外，徙倚弄雲泉。一旦功業成，管蔡復流言。慷慨桓野王，哀歌和清彈。挽鬚起流涕，始知使君賢。意長日月促，卧病已辛酸。慟哭西州門，往駕那復還。空餘行樂處，古木昏蒼煙。
宿海會寺 蘇軾
籃輿三日山中行，山中信美少曠平。下投黄泉上青冥，線路每與猿狖爭。重樓束縛遭澗坑，兩股酸哀饑腸鳴。北渡飛橋踏彭鏗，繚垣百步如古城。大鐘橫撞千指迎，高堂延客夜不扃。杉槽漆斛江河傾，本來無垢洗更輕。倒牀鼻息四鄰驚，紞如五鼓天未明。木魚呼粥亮且清，不聞人聲聞履聲。
徑山道中次韵答周長官兼贈蘇寺丞 蘇軾
年來戰紛華，漸覺夫子勝。欲求五畝宅，灑掃樂清浄。學道恨日淺，問禪慚聽瑩。聊爲山水行，遂此麋鹿性。獨遊吾未果，覓伴誰復聽。吾宗古遺直，窮達付前定。餔糟醉方熟，灑面呼不醒。奈何效燕蝠，屢欲爭晨暝。不如從我遊，高論發犀柄。溪南渡橫木，山寺稱小徑。幽尋自茲始，歸路微月映。南望功臣山，雲外盤飛磴。三更渡錦水，再宿留石鏡。緬懷周與李，能作洛生詠。明朝三子至，詩律嚴號令。籃輿置紙筆，得句輕千乘。玲瓏苦奇秀，名實巧相稱。九仙更幽絕，笑語千山應。空巌側破甕，飛溜灑浮磬。山前見虎迹，候吏鐃鼓競。我生本艱奇，塵土滿釜甑。山禽與野獸，知我久蹭蹬。笑謂候吏還，遇虎我有命。徑山雖云遠，行李稍可併。頗訝王子猷，忽起山陰興。但報菊花開，吾當理歸榜。
汪覃秀才久留山中以詩見寄次其韵 蘇軾
季子應嗔不下機，棄家來伴碧雲師。中秋冷坐無因醉，半月長齋未肯辭。擲簡摇毫無忤色，投名入社有新詩。飛騰桂籍他年事，莫忘山中採藥時。
再遊徑山 蘇軾
老人登山汗如濯，倒床困卧呼不覺。覺來五鼓日三竿，始信孤雲天一握。平生未省出艱險，兩足慣曾行犖确。含暉亭上望東溟，淩霄峰頭挹南岳。共愛絲杉翠絲亂，誰見玉芝紅玉琢。白雲何事自來往，明月長圓無晦朔。冢上雞鳴猶憶欽，山前鳳舞遠徵璞。雪窗馴兔元不死，煙嶺孤猿苦難捉。從來白足傲生死，不怕黄巾把刀槊。榻上雙痕凜然在，劍頭一鷄何須角。嗟我昏頑晚聞道，與世齟齬空多學。靈水先除眼界花，清詩爲洗心源濁。騷人未要逃競病，禪老但喜聞剝啄。此生更得幾回來，從今有暇無辭數。
洞霄宮 蘇軾
上帝高居愍世頑，故留瓊館在凡間。青山九鎖不易到，作者七人相對閑。庭下流泉翠蛟舞，洞中飛鼠白鴉翻。長松怪石宜霜鬢，不用金丹苦駐顔。
初自徑山歸述古召飲介亭以病先起 蘇軾
西風初作十分凉，喜見新橙透甲香。遲暮賞心驚節物，登臨病眼怯秋光。慣眠處士雲庵裏，倦醉佳人錦瑟傍。猶有夢回清興在，卧聞歸路樂聲長。
明日重九亦以病不赴述古會再用前韵 蘇軾
月入秋幃病枕凉，霜飛夜簟故衾香。可憐吹帽狂司馬，空對親舂老孟光。不作雍容傾坐上，翻成骯髒倚門傍。人間此會論今古，細看茱萸感歎長。
九日尋臻闍黎遂泛小舟至勤師院二首  其一 蘇軾
白髮長嫌歲月侵，病眸兼怕酒杯深。南屏老宿閑相過，東閣郎君懶重尋。試碾露芽烹白雪，休拈霜蕊嚼黄金。扁舟又截平湖去，欲訪孤山支道林。
九日尋臻闍黎遂泛小舟至勤師院二首  其二 蘇軾
湖上青山翠作堆，葱葱鬰鬰氣佳哉。笙歌叢裏抽身出，雲水光中洗眼來。白足赤髭迎我笑，拒霜黄菊爲誰開。明年桑苧煎茶處，憶著衰翁首重回。
九日舟中望見有美堂上魯少卿飲以詩戲之二首  其一 蘇軾
指點雲間數點紅，笙歌正擁紫髯翁。誰知愛酒龍山客，却在漁舟一葉中。
九日舟中望見有美堂上魯少卿飲以詩戲之二首  其二 蘇軾
西閣珠簾卷落暉，水沉煙斷珮聲微。遥知通德淒涼甚，擁髻無言怨未歸。
遊諸佛舍一日飲釅茶七盞戲書勤師壁 蘇軾
示病維摩元不病，在家靈運已忘家。何須魏帝一丸藥，且盡盧仝七碗茶。
九日湖上尋周李二君不見君亦見尋於湖上以詩見寄明日乃次其韵 蘇軾
湖上野芙蓉，含思愁脈脈。娟然如靜女，不肯傍阡陌。詩人杳未來，霜艷冷難宅。君行逐鷗鷺，出處浩莫測。葦問聞拏音，雲表已飛屐。使我終日尋，逢花不忍摘。人生如朝露，要作百年客。喟彼終歲勞，幸茲一日澤。願言竟不遂，人事多乖隔。悟此知有命，沉憂傷魂魄。
送杭州杜戚陳三掾罷官歸鄉 蘇軾
秋風摵摵鳴枯蓼，船閣荒村夜悄悄。正當逐客斷腸時，君獨歌呼醉連曉。老夫平生齊得喪，尚戀微官失輕矯。君今憔悴歸無食，五斗未可秋毫小。君言失意能幾時，月啖蝦蟆行復皎。殺人無驗中不快，此恨終身恐難了。徇時所得無幾何，隨手已遭憂患繞。期君正似種宿麥，忍饑待食明年麨。
元翰少卿寵惠谷簾水一器龍團二枚仍以新詩爲貺歎味不已次韵奉和 蘇軾
巌垂匹練千絲落，雷起雙龍萬物春。此水此茶俱第一，共成三絕鑑中人。
次韵周長官壽星院同餞魯少卿 蘇軾
琉璃百頃水仙家，風靜湖平響釣車。寂歷疏松敧晚照，伶俜寒蝶抱秋花。困眠不覺依蒲褐，歸路相將踏桂華。更著綸巾披鶴氅，他年應作畫圖誇。
次韵述古過周長官夜飲 蘇軾
二更鐃鼓動諸鄰，百首新詩間八珍。已遣亂蛙成兩部，更邀明月作三人。雲煙湖寺家家境，燈火沙河夜夜春。曷不勸公勤秉燭，老來光景似奔輪。
述古以詩見責屢不赴會復次前韵 蘇軾
我生孤僻本無鄰，老病年來益自珍。肯對紅裙辭白酒，但愁新進笑陳人。北山怨鶴休驚夜，南畝巾車欲及春。多謝清時屢推轂，狶膏那解轉方輪。
胡穆秀才遺古銅器似鼎而小上有兩柱可以覆而不蹶以爲鼎則不足疑其飲器也胡有詩答之 蘇軾
隻耳獸齧環，長唇鵝擘喙。三趾下銳春蒲短，兩柱高張秋菌細。君看翻覆俯仰間，覆成三角翻兩髻。古書雖滿腹，苟有用我亦隨世。嗟君一見呼作鼎，纔注升合已漂逝。不如學鴟夷，盡日盛酒真良計。
賀陳述古弟章生子 蘇軾
鬰葱佳氣夜充閭，始見徐卿第二雛。甚欲去爲湯餠客，惟愁錯寫弄麞書。參軍新婦賢相敵，阿大中郎喜有餘。我亦從來識英物，試教啼看定何如。
贈治易僧智周 蘇軾
寒窗孤坐凍生瓶，尚把遺編照露螢。閣束九師新得妙，夢吞三畫舊通靈。斷弦挂壁知音喪，揮麈空山亂石聽。齋罷何須更臨水，胸中自有洗心經。
張子野年八十五尚聞買妾述古令作詩 蘇軾
錦里先生自笑狂，莫欺九尺鬢眉蒼。詩人老去鶑鶑在，公子歸來燕燕忙。柱下相君猶有齒，江南刺史已無腸。平生謬作安昌客，略遣彭宣到後堂。
書雙竹湛師房二首  其一 蘇軾
我本西湖一釣舟，意嫌高屋冷颼颼。羨師此室纔方丈，一炷清香盡日留。
書雙竹湛師房二首  其二 蘇軾
暮鼓朝鐘自擊撞，閉門孤枕對殘缸。白灰旋撥通紅火，卧聽蕭蕭雨打窗。
寶山新開徑 蘇軾
藤梢橘刺元無路，竹杖椶鞋不用扶。風自遠來聞笑語，水分流處見江湖。回觀佛國青螺髻，踏遍仙人碧玉壺。野客歸時山月上，棠梨葉戰暝禽呼。
和述古冬日牡丹四首  其一 蘇軾
一朵妖紅翠欲流，春光回照雪霜羞。化工只欲呈新巧，不放閑花得少休。
和述古冬日牡丹四首  其二 蘇軾
花開時節雨連風，却向霜餘染爛紅。漏洩春光私一物，此心未信出天工。
和述古冬日牡丹四首  其三 蘇軾
當時只道鶴林仙，解遣秋光發杜鵑。誰信詩能回造化，直教霜枿放春妍。
和述古冬日牡丹四首  其四 蘇軾
不分清霜入小園，故將詩律變寒暄。使君欲見藍關詠，更倩韓郎爲染根。
和柳子玉喜雪次韵仍呈述古 蘇軾
詩翁愛酒常如渴，瓶盡欲沽囊已竭。燈青火冷不成眠，一夜撚鬚吟喜雪。詩成就我覓歡處，我窮正與君彷彿。曷不走投陳孟公，有酒醉君仍飽德。瓊瑶欲盡天應惜，更遣清光續殘月。安得佳人擢素手，笑捧玉碗兩奇絕。艷歌一曲回陽春，坐使高堂生暖熱。
觀子玉郎中草聖 蘇軾
柳侯運筆如電閃，子雲寒悴羊欣儉。百斛明珠便可扛，此書非我誰能雙。
李頎秀才善畫山以兩軸見寄仍有詩次韵答之 蘇軾
平生自是箇中人，欲向漁舟便寫真。詩句對君難出手，雲泉勸我早抽身。年來白髮驚秋速，長恐青山與世新。從此北歸休悵望，囊中收得武陵春。
雪後至臨平與柳子玉同至僧舍見陳尉烈 蘇軾
落帆古戍下，積雪高如丘。强邀詩老出，疏髯散颼飀。僧房有宿火，手足漸和柔。靜士素寡言，相對自忘憂。銅爐擢烟穗，石鼎浮霜漚。征夫念前路，急鼓催行舟。我行雖有程，坐穩且復留。大哉天地間，此生得浮遊。
夜至永樂文長老院文時卧病退院 蘇軾
夜聞巴叟卧荒村，來打三更月下門。往事過年如昨日，此身未死得重論。老非懷土情相得，病不開堂道益尊。惟有孤棲舊時鶴，舉頭見客似長言。
和錢安道寄惠建茶 蘇軾
我官於南今幾時，嘗盡溪茶與山茗。胸中似記故人面，口不能言心自省。爲君細說我未暇，試評其略差可聽。建溪所産雖不同，一一天與君子性。森然可愛不可慢，骨清肉膩和且正。雪花雨脚何足道，啜過始知真味永。縱復苦硬終可錄，汲黯少戇寬饒猛。草茶無頼空有名，高者妖邪次頑懭。體輕雖復强浮沉，性滯偏工嘔酸冷。其間絕品豈不佳，張禹縱賢非骨鯁。葵花玉𩊓不易致，道路幽險隔雲嶺。誰知使者來自西，開緘磊落收百餠。嗅香嚼味本非別，透紙自覺光炯炯。粃糠團鳳友小龍，奴隸日注臣雙井。收藏愛惜待佳客，不敢包裹鑽權倖。此詩有味君勿傳，空使時人怒生癭。
錢安道席上令歌者道服 蘇軾
烏府先生鐵作肝，霜風捲地不知寒。猶嫌白髮年前少，故點紅燈雪裏看。他日卜鄰先有約，待君投劾我休官。如今且作華陽服，醉唱儂家七返丹。
惠山謁錢道人烹小龍團登絕頂望太湖 蘇軾
踏遍江南南岸山，逢山未免更流連。獨携天上小團月，來試人間第二泉。石路縈回九龍脊，水光翻動五湖天。孫登無語空歸去，半嶺松聲萬壑傳。
除夜野宿常州城外二首  其一 蘇軾
行歌野哭兩堪悲，遠火低星漸向微。病眼不眠非守歲，鄉音無伴苦思歸。重衾脚冷知霜重，新沐頭輕感髮稀。多謝殘燈不嫌客，孤舟一夜許相依。
除夜野宿常州城外二首  其二 蘇軾
南來三見歲云徂，直恐終身走道途。老去怕看新曆日，退歸擬學舊桃符。烟花已作青春意，霜雪偏尋病客鬚。但把窮愁博長健，不辭最後飲屠蘇。
元日過丹陽明日立春寄魯元翰 蘇軾
堆盤紅縷細茵陳，巧與椒花兩鬬新。竹馬異時寧信老，土牛明日莫辭春。西湖弄水猶應早，北寺觀燈欲及辰。白髮蒼顔誰肯記，曉來頻嚏爲何人。
古纏頭曲 蘇軾
鵾弦鐵撥世無有，樂府舊工惟尚叟。一生喙硬眼無人，坐此困窮今白首。翠鬟女子年十七，指法已似呼韓婦。輕帆渡海風掣回，滿面塵沙和淚垢。青衫不逢湓浦客，紅袖漫插曹綱手。爾來一見哀駘佗，便著臂韝躬井臼。我慚貧病百不足，强對黄花飲白酒。轉關濩索動有神，雷輥空堂戰窗牖。四弦一抹擁袂立，再拜十分爲我壽。世人只解錦纏頭，與汝作詩傳不朽。
刁同年草堂 蘇軾
不用長竿矯繡衣，南園北第兩參差。青山有約長當戶，流水無情自入池。歲久酴醾渾欲合，春來楊柳不勝垂。主人不用匆匆去，正是紅梅著子時。
刁景純賞瑞香花憶先朝侍宴次韵 蘇軾
上苑夭桃自作行，劉郎去後幾回芳。厭從年少追新賞，閑對宮花識舊香。欲贈佳人非泛洧，好紉幽佩弔沉湘。鶴林神女無消息，爲問何年返帝鄉。
同柳子玉遊鶴林招隠醉歸呈景純 蘇軾
花時臘酒照人光，歸路春風灑面凉。劉氏宅邊霜竹老，戴公山下野桃香。巌頭匹練兼天浄，泉底真珠濺客忙。安得道人携笛去，一聲吹裂翠崖岡。
景純見和復次韵贈之二首  其一 蘇軾
解組歸來道益光，坐看百物自炎凉。捲簾堂上檀槽鬧，送客林間樺燭香。淺量已愁當酒怯，非才猶覺和詩忙。何人貪佩黄金印，千柱耽耽瑣北岡。
景純見和復次韵贈之二首  其二 蘇軾
人間膏火正爭光，每到藏春得暫凉。多事始知田舍好，凶年偏覺野蔬香。溪山勝畫徒能說，來往如梭爲底忙。老去此身無處著，爲翁栽插萬松岡。
柳子玉亦見和因以送之兼寄其兄子璋道人 蘇軾
不羨腰金照地光，暫時假面弄西凉。晴窗嚥日肝腸暖，古殿朝真屨袖香。說靜故知猶有動，無閑底處更求忙。先生官罷乘風去，何用區區賦陟岡。
子玉家宴用前韵見寄復答之 蘇軾
自酌金樽勸孟光，更教長笛奏伊凉。牽衣男女遶太白，扇枕郎君煩阿香。詩病逢春轉深痼，愁魔得酒暫奔忙。醒時情味吾能說，日在西南白草岡。
景純復以二篇一言其亡兄與伯父同年之契一言今者唱酬之意仍次其韵  其一 蘇軾
靈壽扶來似孔光，感時懷舊一悲凉。蟾枝不獨同攀桂，雞舌還應共賜香。等是浮休無得喪，粗分憂樂有閑忙。年來世事如波浪，鬰鬰誰知柏在岡。
景純復以二篇一言其亡兄與伯父同年之契一言今者唱酬之意仍次其韵  其二 蘇軾
屢把鉛刀齒步光，更遭華衮照厖凉。蘇門山上莫長嘯，薝蔔林中無別香。燭燼已殘終夜刻，槐花還似昔年忙。背城借一吾何敢，慎莫樽前替戾岡。
柳氏二外甥求筆跡二首  其一 蘇軾
退筆如山未足珍，讀書萬卷始通神。君家自有元和脚，莫厭家雞更問人。
柳氏二外甥求筆跡二首  其二 蘇軾
一紙行書兩絕詩，遂良鬚鬢已成絲。何當火急傳家法，欲見誠懸筆諫時。
成都進士杜暹伯升出家名法通往來吳中 蘇軾
欲識當年杜伯升，飄然雲水一孤僧。若教俯首隨韁鎖，料得如今似我能。
子玉以詩見邀同刁丈遊金山 蘇軾
君年甲子未相逢，難向人前說老翁。更有方瞳八十一，奮衣矍鑠走山中。
金山寺與柳子玉飲大醉卧寶覺禪榻夜分方醒書其壁 蘇軾
惡酒如惡人，相攻劇刀箭。頹然一榻上，勝之以不戰。詩翁氣雄拔，禪老語清軟。我醉都不知，但覺紅綠眩。醒時江月墮，摵摵風響變。惟有一龕燈，二豪俱不見。
送柳子玉赴靈仙 蘇軾
世事方艱便猛迴，此心未老已先灰。何時夢入真君殿，也學傳呼觀主來。
監洞霄宮俞康直郎中所居四詠 退圃 蘇軾
百丈休牽上瀨船，一鈎歸釣縮頭鯿。園中草木春無數，只有黄楊厄閏年。
監洞霄宮俞康直郎中所居四詠 逸堂 蘇軾
新第誰來作並鄰，舊官寧復憶星辰。請君置酒吾當賀，知向江湖拜散人。
監洞霄宮俞康直郎中所居四詠 遯軒 蘇軾
冠蓋相望起隠淪，先生那得老江村。古來真遯何曾遯，笑殺喻垣與閉門。
監洞霄宮俞康直郎中所居四詠 遠樓 蘇軾
西山烟雨捲疏簾，北戶星河落短檐。不獨江天解空闊，地偏心遠似陶潛。
遊鶴林招隠二首  其一 蘇軾
郊原雨初霽，春物有餘妍。古寺滿修竹，深林聞杜鵑。睡餘柳花墮，目眩山櫻然。西窗有病客，危坐看香烟。
遊鶴林招隠二首  其二 蘇軾
行歌白雲嶺，坐詠修竹林。風輕花自落，日薄山半陰。澗草誰復識，聞香杳難尋。時見城市人，幽居惜未深。
書普慈長老壁 蘇軾
普慈寺後千竿竹，醉裏曾看碧玉椽。倦客再遊行老矣，高僧一笑故依然。久參白足知禪味，苦厭黄公聒晝眠。惟有兩株紅百葉，晚來猶得向人妍。
刁景純席上和謝生二首  其一 蘇軾
悞入仙人碧玉壺，一歡那復問親疏。杯盤狼藉吾何敢，車騎雍容子甚都。此夜新聲聞北里，他年故事記南徐。欲窮風月三千界，願化天人百億軀。
刁景純席上和謝生二首  其二 蘇軾
縱飲誰能問挈壺，不知門外曉星疏。綺羅勝事齊三閣，賓主談鋒敵兩都。榻畔烟花嘗歎杜，海中童丱尚追徐。無多酌我君須聽，醉後粗狂膽滿軀。
和蘇州太守王規父侍太夫人觀燈之什余時以劉道原見訪滯留京口不及赴此會二首  其一 蘇軾
不覺朱轓輾後塵，爭看繡幰錦纏輪。洛濱侍從三人貴，京兆平反一笑春。但逐東山携妓女，那知後閣走窮賓。滯留不見榮華事，空作賡詩第七人。
和蘇州太守王規父侍太夫人觀燈之什余時以劉道原見訪滯留京口不及赴此會二首  其二 蘇軾
翻翻緹騎走香塵，激激飛濤射火輪。美酒留連三夜月，豐年傾倒五州春。安排詩律追强對，蹭蹬歸期爲惡賓。墮珥遺簪想無限，華胥猶見夢回人。
書焦山綸長老壁 蘇軾
法師住焦山，而實未嘗住。我來輒問法，法師了無語。法師非無語，不知所答故。君看頭與足，本自安冠屨。譬如長鬣人，不以長爲苦。一旦或人問，每睡安所措。歸來被上下，一夜無著處。展轉遂達晨，意欲盡鑷去。此言雖鄙淺，故自有深趣。持此問法師，法師一笑許。
留別金山寶覺圓通二長老 蘇軾
沐罷巾冠快晚凉，睡餘齒頰带茶香。艤舟北岸何時渡，晞髮東軒未肯忙。康濟此身殊有道，醫治外物本無方。風流二老長還往，顧我歸期尚渺茫。
常潤道中有懷錢塘寄述古五首  其一 蘇軾
從來直道不辜身，得向西湖兩過春。沂上已成曾點服，泮宮初采魯侯芹。休驚歲歲年年貌，且對朝朝暮暮人。細雨晴時一百六，畫船鼉鼓莫違民。
常潤道中有懷錢塘寄述古五首  其二 蘇軾
草長江南鶑亂飛，年來事事與心違。花開後院還空落，燕入華堂怪未歸。世上功名何日是，樽前點檢幾人非。去年柳絮飛時節，記得金籠放雪衣。
常潤道中有懷錢塘寄述古五首  其三 蘇軾
浮玉山頭日日風，湧金門外已春融。二年魚鳥渾相識，三月鶑花付與公。剩看新翻眉倒暈，未應泣別臉消紅。何人織得相思字，寄與江邊北向鴻。
常潤道中有懷錢塘寄述古五首  其四 蘇軾
國艷夭嬈酒半酣，去年同賞寄僧簷。但知撲撲晴香軟，誰見森森曉態嚴。穀雨共驚無幾日，蜜蜂未許輒先甜。應須火急回征棹，一片辭枝可得黏。
常潤道中有懷錢塘寄述古五首  其五 蘇軾
惠泉山下土如濡，陽羨溪頭米勝珠。賣劍買牛吾欲老，殺雞爲黍子來無。地偏不信容高蓋，俗儉真堪著腐儒。莫怪江南苦留滯，經營身計一生迂。
常州太平寺觀牡丹 蘇軾
武林千葉照觀空，別後湖山幾信風。自笑眼花紅綠眩，還將白首對鞓紅。
遊太平寺浄土院觀牡丹中有淡黄一朵特奇爲作小詩 蘇軾
醉中眼纈自斕斑，天雨曼陀照玉盤。一朵淡黄微拂掠，鞓紅魏紫不須看。
杭州牡丹開時僕猶在常潤周令作詩見寄次其韵復次一首送赴闕  其一 蘇軾
羞歸應爲負花期，已見成陰結子時。與物寡情憐我老，遣春無恨頼君詩。玉臺不見朝酣酒，金縷猶歌空折枝。從此年年定相見，欲師老圃問樊遲。
杭州牡丹開時僕猶在常潤周令作詩見寄次其韵復次一首送赴闕  其二 蘇軾
莫負黄花九日期，人生窮達可無時。十年且就三都賦，萬戶終輕千首詩。天靜傷鴻猶戢翼，月明驚鵲未安枝。君看六月河無水，萬斛龍驤到自遲。
無錫道中賦水車 蘇軾
翻翻聯聯銜尾鴉，犖犖确确蛻骨蛇。分疇翠浪走雲陣，刺水綠鍼抽稻芽。洞庭五月欲飛沙，鼉鳴窟中如打衙。天公不見老翁泣，喚取阿香推雷車。
虎丘寺 蘇軾
入門無平田，石路細穿嶺。陰風生澗壑，古木翳潭井。湛盧誰復見，秋水光耿耿。鐵花繡巌壁，殺氣噤蛙黽。幽幽生公堂，左右立頑礦。當年或未信，異類服精猛。胡爲百歲後，仙鬼互馳騁。窈然留清詩，讀者爲悲哽。東軒有佳致，雲水麗千頃。熙熙覽生物，春意破凄冷。我來屬無事，暖日相與永。喜鵲翻初旦，愁鳶蹲落景。坐見漁樵還，新月溪上影。悟彼良自咍，歸田行可請。
劉孝叔會虎丘時王規父齋素祈雨不至二首  其一 蘇軾
白簡威猶凜，青山興已濃。鶴閑雲作氅，駝卧草埋峰。跪屨若可教，卜鄰應見容。因公問回老，何處定相逢。
劉孝叔會虎丘時王規父齋素祈雨不至二首  其二 蘇軾
太常齋未解，不肯對纖穠。只遣三千履，來遊十二峰。林空答清唱，潭浄寫衰容。歸去瑶臺路，還應月下逢。
蘇州閭丘江君二家雨中飲酒二首  其一 蘇軾
小圃陰陰遍灑塵，方塘瀲瀲欲生紋。已煩仙袂來行雨，莫遣歌聲便駐雲。肯對綺羅辭白酒，試將文字惱紅裙。今宵記取醒時節，點滴空階獨自聞。
蘇州閭丘江君二家雨中飲酒二首  其二 蘇軾
五紀歸來鬢未霜，十眉環列坐生光。喚船渡口迎秋女，駐馬橋邊問泰娘。曾把四弦娛白傅，敢將百草鬥吳王。從今却笑風流守，畫戟空凝宴寢香。
次韵沈長官三首  其一 蘇軾
家山何在兩忘歸，杯酒相逢慎勿違。不獨飯山嘲我瘦，也應糠覈怪君肥。
次韵沈長官三首  其二 蘇軾
男婚已畢女將歸，累盡身輕志莫違。聞道山中食無肉，玉池清水自生肥。
次韵沈長官三首  其三 蘇軾
造物知吾久念歸，似憐衰病不相違。風來震澤帆初飽，雨入松江水漸肥。
戲書吳江三賢畫像三首  其一 蘇軾
誰將射御教吳兒，長笑申公爲夏姬。却遣姑蘇有麋鹿，更憐夫子得西施。
戲書吳江三賢畫像三首  其二 蘇軾
浮世功勞食與眠，季鷹真得水中仙。不須更說知機早，直爲鱸魚也自賢。
戲書吳江三賢畫像三首  其三 蘇軾
千首文章二頃田，囊中未有一錢看。却因養得能言鴨，驚破王孫金彈丸。
過永樂文長老已卒 蘇軾
初驚鶴瘦不可識，旋覺雲歸無處尋。三過門間老病死，一彈指頃去來今。存亡慣見渾無淚，鄉井難忘尚有心。欲向錢塘訪圓澤，葛洪川畔待秋深。
安平泉 蘇軾
策杖徐徐步此山，撥雲尋徑興飄然。鑿開海眼知何代，種出菱花不計年。烹茗僧誇甌泛雪，煉丹人化骨成仙。當年陸羽空收拾，遺却安平一片泉。
贈張刁二老 蘇軾
兩邦山水未淒涼，二老風流總健强。共成一百七十歲，各飲三萬六千觴。藏春塢裏鶑花鬧，仁壽橋邊日月長。惟有詩人被磨折，金釵零落不成行。
去年秋偶遊寶山上方入一小院闃然無人有一僧隠几低頭讀書與之語漠然不甚對問其鄰之僧曰此雲闍黎也不出十五年矣今年六月自常潤還復至其室則死葬數月矣作詩題其壁 蘇軾
雲師來寶山，一住十五秋。讀書常閉戶，客至不舉頭。去年造其室，清坐忘百憂。我初無言說，師亦無對酬。今來復扣門，空房但颼飀。云已滅無餘，薪盡火不留。却疑此室中，嘗有斯人不。所遇孰非夢，事過吾何求。
聽僧昭素琴 蘇軾
至和無攫醳，至平無按抑。不知微妙聲，究竟從何出。散我不平氣，洗我不和心。此心知有在，尚復此微吟。
僧惠勤初罷僧職 蘇軾
軒軒青田鶴，鬰鬰在樊籠。既爲物所縻，遂與吾輩同。今來始謝去，萬事一笑空。新詩如洗出，不受外垢蒙。清風入齒牙，出語如風松。霜髭茁病骨，饑坐聽午鐘。非詩能窮人，窮者詩乃工。此語信不妄，吾聞諸醉翁。
遊靈隠高峰塔 蘇軾
言遊高峰塔，蓐食治野裝。火雲秋未衰，及此初旦凉。霧霏巌谷暗，日出草木香。嘉我同來人，久便雲水鄉。相勸小舉足，前路高且長。古松攀龍蛇，怪石坐牛羊。漸聞鐘磬音，飛鳥皆下翔。入門空有無，雲海浩茫茫。惟見聾道人，老病時絕糧。問年笑不答，但指穴藜床。心知不復來，欲歸更彷徨。贈別留匹布，今歲天早霜。
八月十七日天竺山送桂花分贈元素 蘇軾
月缺霜濃細蕊乾，此花元屬玉堂仙。鷲峰子落驚前夜，蟾窟枝空記昔年。破裓山僧憐耿介，練裙溪女鬥清妍。願公採擷紉幽佩，莫遣孤芳老澗邊。
海會寺清心堂 蘇軾
南郭子綦初喪我，西來達摩尚求心。此堂不說有清濁，遊客自觀隨淺深。兩歲頻爲山水役，一溪長照雪霜侵。紛紛無補竟何事，慚愧高人閉戶吟。
捕蝗至浮雲嶺山行疲苶有懷子由弟二首  其一 蘇軾
西來烟障塞空虛，灑徧秋田雨不如。新法清平那有此，老身窮苦自招渠。無人可訴烏銜肉，憶弟難憑犬附書。自笑迂疏皆此類，區區猶欲理蝗餘。
捕蝗至浮雲嶺山行疲苶有懷子由弟二首  其二 蘇軾
霜風漸欲作重陽，熠熠溪邊野菊黄。久廢山行疲犖确，尚能村醉舞淋浪。獨眠林下夢魂好，回首人間憂患長。殺馬毀車從此逝，子來何處問行藏。
青牛嶺高絕處有小寺人迹罕到 蘇軾
暮歸走馬沙河塘，爐烟裊裊十里香。朝行曳杖青牛嶺，寒泉咽咽千山靜。君勿笑老僧，耳聾喚不聞，百年俱是可憐人。明朝且復城中去，白雲却在題詩處。
新城陳氏園次晁補之韵 蘇軾
荒凉廢圃秋，寂歷幽花晚。山城已窮僻，況與城相遠。我來亦何事，徙倚望雲巘。不見苦吟人，清樽爲誰滿。
梅聖俞詩中有毛長官者今於潛令國華也聖俞沒十五年而君猶爲令捕蝗至其邑作詩戲之 蘇軾
詩翁憔悴老一官，厭見苜蓿堆青盤。歸來羞澀對妻子，自比鮎魚緣竹竿。今君滯留生二毛，飽聽衙鼓眠黄紬。更將嘲笑調朋友，人道獼猴騎土牛。願君恰似高常侍，暫爲小邑仍刺史。不願君爲孟浩然，却遭明主放還山。宦遊逢此歲年惡，飛蝗來時半天黑。羨君封境稻如雲，蝗自識人人不識。
與毛令方尉遊西菩寺二首  其一 蘇軾
推擠不去已三年，魚鳥依然笑我頑。人未放歸江北路，天教看盡浙西山。尚書清節衣冠後，處士風流水石間。一笑相逢那易得，數詩狂語不須刪。
與毛令方尉遊西菩寺二首  其二 蘇軾
路轉山腰足未移，水清石瘦便能奇。白雲自占東西嶺，明月誰分上下池。黑黍黄粱初熟候，朱柑綠橘半甜時。人生此樂須天付，莫遣兒曹取次知。
李行中醉眠亭三首  其一 蘇軾
已向閑中作地仙，更於酒裏得天全。從教世路風波惡，賀監偏工水底眠。
李行中醉眠亭三首  其二 蘇軾
君且歸休我欲眠，人言此語出天然。醉中對客眠何害，須信陶潛未若賢。
李行中醉眠亭三首  其三 蘇軾
孝先風味也堪憐，肯爲周公晝日眠。枕麴先生猶笑汝，枉將空腹貯遺編。
贈寫真何充秀才 蘇軾
君不見潞州別駕眼如電，左手挂弓橫撚箭。又不見雪中騎馿孟浩然，皺眉吟詩肩聳山。饑寒富貴兩安在，空有遺像留人間。此身常擬同外物，浮雲變化無蹤跡。問君何苦寫我真，君言好之聊自適。黄冠野服山家容，意欲置我山巌中。勳名將相今何限，往寫褒公與鄂公。
回先生過湖州東林沈氏飲醉以石榴皮書其家東老庵之壁云西鄰已富憂不足東老雖貧樂有餘白酒釀來因好客黄金散盡爲收書西蜀和仲聞而次其韵三首東老沈氏之老自謂也湖人因以名之其子偕作詩有可觀者  其一 蘇軾
世俗何知貧是病，神仙可學道之餘。但知白酒留佳客，不問黄公覓素書。
回先生過湖州東林沈氏飲醉以石榴皮書其家東老庵之壁云西鄰已富憂不足東老雖貧樂有餘白酒釀來因好客黄金散盡爲收書西蜀和仲聞而次其韵三首東老沈氏之老自謂也湖人因以名之其子偕作詩有可觀者  其二 蘇軾
符離道士晨興際，華岳先生尸解餘。忽見黄庭丹篆句，猶傳青紙小朱書。
回先生過湖州東林沈氏飲醉以石榴皮書其家東老庵之壁云西鄰已富憂不足東老雖貧樂有餘白酒釀來因好客黄金散盡爲收書西蜀和仲聞而次其韵三首東老沈氏之老自謂也湖人因以名之其子偕作詩有可觀者  其三 蘇軾
淒涼雨露三年後，仿佛塵埃數字餘。至用榴皮緣底事，中書君豈不中書。
單同年求德興俞氏聚遠樓詩三首  其一 蘇軾
雲山烟水苦難親，野草幽花各自春。頼有高樓能聚遠，一時收拾與閑人。
單同年求德興俞氏聚遠樓詩三首  其二 蘇軾
無限青山散不收，雲奔浪卷入簾鉤。直將眼力爲疆界，何啻人間萬戶侯。
單同年求德興俞氏聚遠樓詩三首  其三 蘇軾
聞說樓居似地仙，不知門外有塵寰。幽人隠几寂無語，心在飛鴻滅沒間。
潤州甘露寺彈箏 蘇軾
多景樓上彈神曲，欲斷哀弦再三促。江妃出聽霧雨愁，白浪翻空動浮玉。喚取吾家雙鳳槽，遣作三峽孤猿號。與君合奏芳春調，啄木飛來霜樹杪。
平山堂次王居卿祠部韵 蘇軾
高會日陪山簡醉，狂言屢發次公醒。酒如人面天然白，山向吾曹分外青。江上飛雲來北固，檻前修竹憶南屏。六朝興廢餘丘壠，空使奸雄笑寧馨。
次韵陳海州書懷 蘇軾
鬰鬰蒼梧海上山，蓬萊方丈有無間。舊聞草木皆仙藥，欲棄妻孥守市闤。雅志未成空自歎，故人相對若爲顔。酒醒却憶兒童事，長恨雙鳬去莫攀。
次韵陳海州乘槎亭 蘇軾
人事無涯生有涯，逝將歸釣漢江槎。乘桴我欲從安石，遁世誰能識子嗟。日上紅波浮翠巘，潮來白浪卷青沙。清談美景雙奇絕，不覺歸鞍带月華。
次韵孫職方蒼梧山 蘇軾
蒼梧奇事豈虛傳，荒怪還須問子年。遠託鰲頭轉滄海，來依鵬背負青天。或云靈境歸賢者，又恐神功亦偶然。聞道新春恣遊覽，羨君平地作飛仙。
次韵孫巨源寄漣水李盛二著作并以見寄五絕  其一 蘇軾
南岳諸劉豈易逢，相望無復馬牛風。山公雖見無多子，社燕何由戀塞鴻。
次韵孫巨源寄漣水李盛二著作并以見寄五絕  其二 蘇軾
高才晚歲終難進，勇退當年正急流。不獨二疏爲可慕，他時當有景孫樓。
次韵孫巨源寄漣水李盛二著作并以見寄五絕  其三 蘇軾
漱石先生難可意，齧氈校尉久無朋。應知客路愁無奈，故遣吟詩調李陵。
次韵孫巨源寄漣水李盛二著作并以見寄五絕  其四 蘇軾
雲雨休排神女車，忠州老病畏人誇。詩豪正值安仁在，空看河陽滿縣花。
次韵孫巨源寄漣水李盛二著作并以見寄五絕  其五 蘇軾
膠西未到吾能說，桑柘禾麻不見春。不羨京塵騎馬客，羨他淮月弄舟人。
王莽 蘇軾
漢家殊未識經綸，入手功名事事新。百尺穿成連夜井，千金購得解飛人。
董卓 蘇軾
公業平時勸用儒，諸公何事起相圖。只言天下無健者，豈信車中有布乎。
虎兒 蘇軾
舊聞老蚌生明珠，未省老兔生於菟。老兔自謂月中物，不騎快馬騎蟾蜍。蟾蜍爬沙不肯行，坐令青衫垂白鬚。於菟駿猛不類渠，指揮黄熊駕黑貙。丹砂紫麝不用塗，眼光百步走妖狐。妖狐莫誇智有餘，不勞摇牙咀爾徒。
鐵溝行贈喬太博 蘇軾
城東坡隴何所似，風吹海濤低復起。城中病守無所爲，走馬來尋鐵溝水。鐵溝水淺不容輈，恰似當年韓與侯。有魚無魚何足道，駕言聊復寫我憂。孤村野店亦何有，欲發狂言須斗酒。山頭落日側金盆，倒著接䍦搔白首。忽憶從軍年少時，輕裘細馬百不知。臂弓腰箭南山下，追逐長楊射獵兒。老去同君兩憔悴，犯夜醉歸人不避。明年定起故將軍，未肯先誅霸陵尉。
雪後書北臺壁二首  其一 蘇軾
黄昏猶作雨纖纖，夜靜無風勢轉嚴。但覺衾裯如潑水，不知庭院已堆鹽。五更曉色來書幌，半夜寒聲落畫檐。試埽北臺看馬耳，未隨埋沒有雙尖。
雪後書北臺壁二首  其二 蘇軾
城頭初日始翻鴉，陌上晴泥已沒車。凍合玉樓寒起粟，光摇銀海眩生花。遺蝗入地應千尺，宿麥連雲有幾家。老病自嗟詩力退，空吟冰柱憶劉叉。
謝人見和前篇二首  其一 蘇軾
已分酒杯欺淺懦，敢將詩律鬥深嚴。漁蓑句好應須畫，柳絮才高不道鹽。敗履尚存東郭足，飛花又舞謫仙檐。書生事業真堪笑，忍凍孤吟筆退尖。
謝人見和前篇二首  其二 蘇軾
九陌凄風戰齒牙，銀杯逐馬带隨車。也知不作堅牢玉，無奈能開頃刻花。得酒强歡愁底事，閉門高卧定誰家。臺前日暖君須愛，冰下寒魚漸可叉。
除夜病中贈段屯田 蘇軾
龍鍾三十九，勞生已强半。歲暮日斜時，還爲昔人歎。今年一線在，那復堪把玩。欲起强持酒，故交雲雨散。惟有病相尋，空齋爲老伴。蕭條燈火冷，寒夜何時旦。倦僕觸屏風，饑鼯嗅空案。數朝閉閣卧，霜髮秋蓬亂。傳聞使者來，策杖就梳盥。書來苦安慰，不怪造請緩。大夫忠烈後，高義金石貫。要當擊權豪，未肯覷衰懦。此生何所似，暗盡灰中炭。歸田計已决，此邦聊假館。三徑粗成資，一枝有餘暖。願君更信宿，庶奉一笑粲。
喬太博見和復次韵答之 蘇軾
百年三萬日，老病常居半。其間互憂樂，歌笑雜悲歎。顛倒不自知，直爲神所玩。須臾便堪笑，萬事風雨散。自從識此理，久謝少年伴。逝將遊無何，豈暇讀城旦。非才更多病，二事可并案。愧煩賢使者，弭節整紛亂。喬侯瑚璉質，清廟嘗薦盥。奮髯百吏走，坐變齊俗緩。未遭甘鷁退，並進恥魚貫。每聞議論餘，凜凜激貪懦。莫邪當自躍，豈復煩爐炭。便慶朝秣越，未暮刷燕館。胡爲守故丘，眷戀桑榆暖。爲君叩牛角，一詠南山粲。
二公再和亦再答之 蘇軾
寒雞知將晨，饑鶴知夜半。亦如老病客，遇節嘗感歎。光陰等敲石，過眼不容玩。親友如摶沙，放手還復散。羈孤每自笑，寂寞誰肯伴。元達號神君，高論森月旦。紀明本賢將，汩沒事堆案。欣然肯相顧，夜閣燈火亂。盤空愧不飽，酒薄僅堪盥。雍容許著帽，不怪安石緩。雖無窈窕人，清唱弄珠貫。幸有縱橫舌，說劍起慵懦。二豪沉下位，暗火埋濕炭。豈似草玄人，默默老儒館。行看富貴逼，炙手借餘暖。應念苦思歸，登樓賦王粲。
蘇州姚氏三瑞堂 蘇軾
君不見董召南，隠居行義孝且慈。天公亦恐無人知，故令雞狗相哺兒，又令韓老爲作詩。爾來三百年，名與淮水東南馳。此人世不乏，此事亦時有。楓橋三瑞皆目見，天意宛在虞鰥後。惟有此詩非昔人，君更往求無價手。
莫笑銀杯小答喬太博 蘇軾
陶潛一縣令，獨飲仍獨醒。猶將公田二頃五十畝，種秫作酒不種秔。我今號爲二千石，歲釀百石何以醉賓客。請君莫笑銀杯小，爾來歲旱東海窄。會當拂衣歸故丘，作書貸粟監河侯。萬斛船中著美酒，與君一生長拍浮。
送段屯田分得于字 蘇軾
勸農使者古大夫，不惜春衫踐泥塗。王事靡盬君甚劬，奉常客卿虬兩鬚。東武縣令天馬駒，泮宮先生非俗儒。相與野飲四子俱，樂哉此樂城中無。溪邊策杖自携壺，腰笏不煩何易于。膠西病守老且迂，空齋愁坐紛墨朱。四十豈不知頭顱，畏人不出何其愚。
和段屯田荆林館 蘇軾
南山有佳色，無人空自奇。清詩爲題品，草木變芬菲。謝女得秀句，留待中郎歸。便當勤鞭策，僕倦馬亦饑。
出城送客不及步至溪上二首  其一 蘇軾
送客客已去，尋花花未開。未能城裏去，且復水邊來。父老借問我，使君安在哉。今年好風雪，會見麥千堆。
出城送客不及步至溪上二首  其二 蘇軾
春來六十日，笑口幾回開。會作堂堂去，何妨得得來。倦遊行老矣，舊隠賦歸哉。東望峨眉小，盧山翠作堆。
游盧山次韵章傳道 蘇軾
塵容已似服轅駒，野性猶同縱壑魚。出入巌巒千仞表，較量筋力十年初。雖無窈窕驅前馬，還有鴟夷挂後車。莫笑吟詩淡生活，當令阿買爲君書。
盧山五詠 盧敖洞 蘇軾
上界足官府，飛昇亦何益。還在此山中，相逢不相識。
盧山五詠 飲酒臺 蘇軾
博士雅好飲，空山誰與娛。莫向驪山去，君王不喜儒。
盧山五詠 聖燈巌 蘇軾
石室有金丹，山神不知秘。何必吐光芒，夜半驚童稚。
盧山五詠 三泉 蘇軾
皎皎巌下泉，無人還自潔。不用比三星，清光同一月。
盧山五詠 障日峰 蘇軾
長安自不遠，蜀客苦思歸。莫教名障日，喚作小峨眉。
次韵章傳道喜雨 蘇軾
去年夏旱秋不雨，海畔居民飲鹹苦。今年春暖欲生蝝，地上戢戢多於土。預憂一旦開兩翅，口吻如風那肯吐。前時渡江入吳越，布陣橫空如項羽。農夫拱手但垂泣，人力區區固難禦。撲緣鬉毛困牛馬，啖齧衣服穿房戶。坐觀不救亦何心，秉畀炎火傳自古。荷鋤散掘誰敢後，得米濟饑還小補。常山山神信英烈，撝駕雷公訶電母。應憐郡守老且愚，欲把瘡痍手摩撫。山中歸時風色變，中路已覺商羊舞。夜窗騷騷鬧松竹，朝畦泫泫流膏乳。從來蝗旱必相資，此事吾聞老農語。庶將積潤掃遺孽，收拾豐歲還明主。縣前已窖八千斛，率以一升完一畝。更看蠶婦過初眠，未用賀客來旁午。先生筆力吾所畏，蹴踏鮑謝跨徐庾。偶然談笑得佳篇，便恐流傳成樂府。陋邦一雨何足道，吾君盛德九州普。中和樂職幾時作，試向諸生選何武。
謝郡人田賀二生獻花 蘇軾
城裏田員外，城西賀秀才。不愁家四壁，自有錦千堆。珍重尤奇品，艱難最後開。芳心困落日，薄艷戰輕雷。老守尤多病，壯懷先已灰。殷勤此粲者，攀折爲誰哉。玉腕揎紅袖，金樽瀉白醅。何當鑷霜鬢，强插滿頭回。
惜花 蘇軾
吉祥寺中錦千堆，前年賞花真盛哉，道人勸我清明來。腰鼓百面如春雷，打徹凉州花自開。沙河塘上插花回，醉倒不覺吳兒咍。豈知如今雙鬢摧，城西古寺沒蒿萊。有僧閉門手自栽，千枝萬葉巧剪裁。就中一叢何所似，馬瑙盤盛金縷杯。而我食菜方清齋，對花不飲花應猜。夜來雨雹如李梅，紅殘綠暗吁可哀。
和頓教授見寄用除夜韵 蘇軾
我笑陶淵明，種秫二頃半。婦言既不用，還有責子歎。無弦則無琴，何必勞撫玩。我笑劉伯倫，醉髮蓬茅散。二豪苦不納，獨以鍤自伴。既死何用埋，此身同夜旦。孰云二子賢，自結兩重案。笑人還自笑，出口談治亂。一生溷塵垢，晚以道自盥。無成空得懶，坐此百事緩。仄聞頓夫子，講道出新貫。豈無一尺書，恐不記庸懦。陋邦貧且病，數米銖稱炭。慚愧章先生，十日坐空館。袖中出子詩，貪讀酒屢暖。狂言各須慎，勿使輸薪粲。
和子由四首 韓太祝送游太山 蘇軾
偶作郊原十日游，未應回首厭籠囚。但教塵土驅馳足，終把雲山爛漫酬。聞道逢春思濯錦，更須到處覓菟裘。恨君不上東封頂，夜看金輪出九幽。
和子由四首 送春 蘇軾
夢裏青春可得追，欲將詩句絆餘暉。酒闌病客惟思睡，蜜熟黄蜂亦懶飛。芍藥櫻桃俱掃地，鬢絲禪榻兩忘機。憑君借取法界觀，一洗人間萬事非。
和子由四首 首夏官舍即事 蘇軾
安石榴花開最遲，絳裙深樹出幽菲。吾廬想見無限好，客子倦遊胡不歸。坐上一樽雖得滿，古來四事巧相違。令人却憶湖邊寺，垂柳陰陰晝掩扉。
和子由四首 送李供備席上和李詩 蘇軾
家聲赫奕蓋并凉，也解微吟錦瑟傍。擘水取魚湖起浪，引杯看劍坐生光。風流別後人人憶，才器歸來種種長。不用更貪窮事業，風騷分付與沉湘。
西齋 蘇軾
西齋深且明，中有六尺床。病夫朝睡足，危坐覺日長。昏昏既非醉，踽踽亦非狂。褰衣竹風下，穆然中微凉。起行西園中，草木含幽香。榴花開一枝，桑棗沃以光。鳴鳩得美蔭，困立忘飛翔。黄鳥亦自喜，新音變圓吭。杖藜觀物化，亦以觀我生。萬物各得時，我生日皇皇。
小兒 蘇軾
小兒不識愁，起坐牽我衣。我欲嗔小兒，老妻勸兒癡。兒癡君更甚，不樂愁何爲。還坐愧此言，洗盞當我前。大勝劉伶婦，區區爲酒錢。
寄劉孝叔 蘇軾
君王有意誅驕虜，椎破銅山鑄銅虎。聯翩三十七將軍，走馬西來各開府。南山伐木作車軸，東海取鼉漫戰鼓。汗流奔走誰敢後，恐乏軍興污資斧。保甲連村團未遍，方田訟牒紛如雨。爾來手實降新書，抉剔根株窮脈縷。詔書惻怛信深厚，吏能淺薄空勞苦。平生學問只流俗，衆裏笙竽誰比數。忽令獨奏鳳將雛，倉卒欲吹那得譜。況復連年苦饑饉，剝齧草木啖泥土。今年雨雪頗應時，又報蝗蟲生翅股。憂來洗盞欲强醉，寂寞虛齋卧空甒。公厨十日不生煙，更望紅裙踏筵舞。故人屢寄山中信，只有當歸無別語。方將雀鼠偷太倉，未肯衣冠挂神武。吳興丈人真得道，平日立朝非小補。自從四方冠蓋鬧，歸作二浙湖山主。高蹤已自雜漁釣，大隠何曾棄簪組。去年相從殊未足，問道已許談其粗。逝將棄官往卒業，俗緣未盡那得睹。公家只在霅溪上，上有白雲如白羽。應憐進退苦皇皇，更把安心教初祖。
孔長源挽詞二首  其一 蘇軾
少年才氣冠當時，晚節孤風益自奇。君勝宜爲夫子後，林宗不愧蔡邕碑。南荒尚記誅元惡，東越誰能事細兒。耆舊如今幾人在，爲君無憾爲時悲。
孔長源挽詞二首  其二 蘇軾
小堰門頭柳繫船，吳山堂上月侵筵。潮聲半夜千巌響，詩句明朝萬口傳。豈意日斜庚子後，忽驚歲在巳辰年。佳城一閉無窮事，南望題詩淚灑箋。
寄呂穆仲寺丞 蘇軾
孤山寺下水侵門，每到先看醉墨痕。楚相未亡談笑是，中郎不見典刑存。君先去踏塵埃陌，我亦來尋桑棗村。回首西湖真一夢，灰心霜鬢更休論。
余主簿母挽詞 蘇軾
閨庭蘭玉照鄉閭，自昔雖貧樂有餘。豈獨家人在中饋，却因麟趾識關雎。雲軿忽已歸仙府，喬木依然擁舊盧。忍把還鄉千斛淚，一時灑向老萊裾。
答陳述古二首  其一 蘇軾
漫說山東第二州，棗林桑泊負春游。城西亦有紅千葉，人老簪花却自羞。
答陳述古二首  其二 蘇軾
小桃破萼未勝春，羅綺叢中第一人。聞道使君歸去後，舞衫歌扇總成塵。
張安道樂全堂 蘇軾
列子御風殊不惡，猶被莊生譏數數。步兵飲酒中散琴，於此得全非至樂。樂全居士全於天，維摩丈室空翛然。平生痛飲今不飲，無琴不獨琴無弦。我公天與英雄表，龍章鳳姿照魚鳥。但令端委坐廟堂，北狄西戎談笑了。如今老去苦思歸，小字親書寄我詩。試問樂全全底事，無全何處更相虧。
張文裕挽詞 蘇軾
高才本出朝廷右，能事方推德業餘。每見便聞曹植句，至今傳寶魏華書。濟南名士新彫喪，劍外生祠已潔除。欲寄西風兩行淚，依然喬木鄭公廬。
懷西湖寄晁美叔同年 蘇軾
西湖天下景，游者無愚賢。淺深隨所得，誰能識其全。嗟我本狂直，早爲世所捐。獨專山水樂，付與寧非天。三百六十寺，幽尋遂窮年。所至得其妙，心知口難傳。至今清夜夢，耳目餘芳鮮。君持使者節，風采爍雲煙。清流與碧巘，安肯爲君妍。胡不屏騎從，暫借僧榻眠。讀我壁間詩，清凉洗煩煎。策杖無道路，直造意所便。應逢古漁父，葦間自延緣。問道若有得，買魚勿論錢。
次韵劉貢父李公擇見寄二首  其一 蘇軾
白髮相望兩故人，眼看時事幾番新。曲無和者應思郢，論少卑之且借秦。歲惡詩人無好語，夜長鰥守向誰親。少思多睡無如我，鼻息雷鳴撼四鄰。
次韵劉貢父李公擇見寄二首  其二 蘇軾
何人勸我此間來，絃管生衣甑有埃。綠蟻沾唇無百斛，蝗蟲撲面已三回。磨刀入谷追窮寇，灑涕循城拾棄孩。爲郡鮮歡君莫歎，猶勝塵土走章臺。
祭常山回小獵 蘇軾
青蓋前頭點皂旗，黄茅岡下出長圍。弄風驕馬跑空立，趁兔蒼鷹掠地飛。回望白雲生翠巘，歸來紅葉滿征衣。聖明若用西凉簿，白羽猶能效一揮。
和梅戶曹會獵鐵溝 蘇軾
山西從古說三明，誰信儒冠也捍城。竿上鯨鯢猶未掩，草中狐兔不須驚。東州趙傁飲無敵，南國梅仙詩有聲。向不如皋閑射雉，歸來何以得卿卿。
劉貢父見余歌詞數首以詩見戲聊次其韵 蘇軾
十載飄然未可期，那堪重作看花詩。門前惡語誰傳去，醉後狂歌自不知。刺舌君今猶未戒，灸眉吾亦更何辭。相從痛飲無餘事，正是春容最好時。
和章七出守湖州二首  其一 蘇軾
方丈仙人出淼茫，高情猶愛水雲鄉。功名誰使連三捷，身世何緣得兩忘。早歲歸休心共在，他年相見話偏長。只因未報君恩重，清夢時時到玉堂。
和章七出守湖州二首  其二 蘇軾
絳闕雲臺總有名，應須極貴又長生。鼎中龍虎黄金賤，松下龜蛇綠骨輕。霅水未渾纓可濯，弁峰初見眼應明。兩卮春酒真堪羨，獨占人間分外榮。
和張子野見寄三絕句 過舊遊 蘇軾
前生我已到杭州，到處長如到舊遊。更欲洞霄爲隠吏，一庵閑地且相留。
和張子野見寄三絕句 見題壁 蘇軾
狂吟跌宕無風雅，醉墨淋漓不整齊。應爲詩人一回顧，山僧未忍掃黄泥。
和張子野見寄三絕句 竹閣見憶 蘇軾
柏堂南畔竹如雲，此閣何人是主人。但遣先生披鶴氅，不須更畫樂天真。
送趙寺丞寄陳海州 蘇軾
景疏樓上喚蛾眉，君到應先誦此詩。若見孟公投轄飲，莫忘衝雪送君時。
和蔣夔寄茶 蘇軾
我生百事常隨緣，四方水陸無不便。扁舟渡江適吳越，三年飲食窮芳鮮。金虀玉膾飯炊雪，海螯江柱初脫泉。臨風飽食甘寢罷，一甌花乳浮輕圓。自從捨舟入東武，沃野便到桑麻川。剪毛胡羊大如馬，誰記鹿角腥盤筵。厨中蒸粟堆飯甕，大杓更取酸生涎。柘羅銅碾棄不用，脂麻白土須盆研。故人猶作舊眼看，謂我好尚如當年。沙溪北苑强分別，水脚一綫爭誰先。清詩兩幅寄千里，紫金百餠費萬錢。吟哦烹噍兩奇絕，只恐偷乞煩封纏。老妻稚子不知愛，一半已入薑鹽煎。人生所遇無不可，南北嗜好知誰賢。死生禍福久不擇，更論甘苦爭蚩妍。知君窮旅不自釋，因詩寄謝聊相鎸。
光祿庵二首  其一 蘇軾
文章恨不見文園，禮樂方將訪石泉。何事庵中著光祿，枉教閑處筆如椽。
光祿庵二首  其二 蘇軾
城中太守的何人，林下先生非我身。若向庵中覓光祿，雪中履迹鏡中真。
立春日病中邀安國仍請率禹功同來僕雖不能飲當請成伯主會某當杖策倚几於其間觀諸公醉笑以撥滯悶也二首  其一 蘇軾
孤燈照影夜漫漫，拈得花枝不忍看。白髮敧簪羞彩勝，黄耆煮粥薦春盤。東方烹狗陽初動，南陌爭牛卧作團。老子從來興不淺，向隅誰有滿堂歡。
立春日病中邀安國仍請率禹功同來僕雖不能飲當請成伯主會某當杖策倚几於其間觀諸公醉笑以撥滯悶也二首  其二 蘇軾
齋居卧病禁烟前，辜負名花已一年。此日使君不强喜，早春風物爲誰妍。青衫公子家千里，白髮先生杖百錢。曷不相將來問病，已教呼取散花天。
答李邦直 蘇軾
美人如春風，著物物未知。羈愁似冰雪，見子先流凘。子從徐方來，吏民舉熙熙。扶病出見之，驚我一何衰。知我久慵倦，起我以新詩。詩詞如醇酒，盎然熏四支。徑飲不覺醉，欲和先昏疲。西齋有蠻帳，風雨夜紛披。放懷語不擇，撫掌笑脫頤。別來今幾何，春物已含姿。柳色日夜暗，子來竟何時。徐方雖云樂，東山禁游嬉。又無狂太守，何以解憂思。聞子有賢婦，華堂詠螽斯。曷不倒囊橐，賣劍買蛾眉。不用教絲竹，唱我新歌詞。
和文與可洋川園池三十首 湖橋 蘇軾
朱欄畫柱照湖明，白葛烏紗曳履行。橋下龜魚晚無數，識君拄杖過橋聲。
和文與可洋川園池三十首 橫湖 蘇軾
貪看翠蓋擁紅粧，不覺湖邊一夜霜。卷却天機雲錦段，從教匹練寫秋光。
和文與可洋川園池三十首 書軒 蘇軾
雨昏石硯寒雲色，風動牙籤亂葉聲。庭下已生書带草，使君疑是鄭康成。
和文與可洋川園池三十首 冰池 蘇軾
不嫌冰雪繞池看，誰似詩人巧耐寒。記取羲之洗硯處，碧琉璃下黑蛟蟠。
和文與可洋川園池三十首 竹塢 蘇軾
晚節先生道轉孤，歲寒惟有竹相娛。粗才杜牧真堪笑，喚作軍中十萬夫。
和文與可洋川園池三十首 荻蒲 蘇軾
雨折霜乾不耐秋，白花黄葉使人愁。月明小艇湖邊宿，便是江南鸚鵡洲。
和文與可洋川園池三十首 蓼嶼 蘇軾
秋歸南浦蟪蛄鳴，霜落橫湖沙水清。卧雨幽花無限思，抱叢寒蝶不勝情。
和文與可洋川園池三十首 望雲樓 蘇軾
陰晴朝暮幾回新，已向虛空付此身。出本無心歸亦好，白雲還似望雲人。
和文與可洋川園池三十首 天漢臺 蘇軾
漾水東流舊見經，銀潢左界上通靈。此臺試向天文覓，閣道中間第幾星。
和文與可洋川園池三十首 待月臺 蘇軾
月與高人本有期，挂簷低戶映蛾眉。只從昨夜十分滿，漸覺冰輪出海遲。
和文與可洋川園池三十首 二樂榭 蘇軾
此間真趣豈容談，二樂并君已是三。仁智更煩訶妄見，坐令魯叟作瞿曇。
和文與可洋川園池三十首 灙泉亭 蘇軾
聞道池亭勝兩川，應須爛醉答雲烟。勸君多揀長腰米，消破亭中萬斛泉。
和文與可洋川園池三十首 吏隠亭 蘇軾
縱橫憂患滿人間，頗怪先生日日閑。昨夜清風眠北牖，朝來爽氣在西山。
和文與可洋川園池三十首 霜筠亭 蘇軾
解籜新篁不自持，嬋娟已有歲寒姿。要看凜凜霜前意，須待秋風粉落時。
和文與可洋川園池三十首 無言亭 蘇軾
殷勤稽首維摩詰，敢問如何是法門。彈指未終千偈了，向人還道本無言。
和文與可洋川園池三十首 露香亭 蘇軾
亭下佳人錦繡衣，滿身瓔珞綴明璣。晚香消歇無尋處，花已飄零露已晞。
和文與可洋川園池三十首 涵虛亭 蘇軾
水軒花榭兩爭妍，秋月春風各自偏。惟有此亭無一物，坐觀萬景得天全。
和文與可洋川園池三十首 溪光亭 蘇軾
决去湖波尚有情，却隨初日動檐楹。溪光自古無人畫，憑仗新詩與寫成。
和文與可洋川園池三十首 過溪亭 蘇軾
身輕步穩去忘歸，四柱亭前野彴微。忽悟過溪還一笑，水禽驚落翠毛衣。
和文與可洋川園池三十首 披錦亭 蘇軾
烟紅露綠曉風香，燕舞鶑啼春日長。誰道使君貧且老，繡屏錦帳咽笙簧。
和文與可洋川園池三十首 禊亭 蘇軾
曲池流水細鱗鱗，高會傳觴似洛濱。紅粉翠蛾應不要，畫船來往勝於人。
和文與可洋川園池三十首 菡萏亭 蘇軾
日日移床趁下風，清香不斷思何窮。若爲化作龜千歲，巢向田田亂葉中。
和文與可洋川園池三十首 荼蘼洞 蘇軾
長憶故山寒食夜，野荼蘼發暗香來。分無素手簪羅髻，且折霜蕤浸玉醅。
和文與可洋川園池三十首 篔簹谷 蘇軾
漢川修竹賤如蓬，斤斧何曾赦籜龍。料得清貧饞太守，渭川千畝在胸中。
和文與可洋川園池三十首 寒蘆港 蘇軾
溶溶晴港漾春暉，蘆筍生時柳絮飛。還有江南風物否，桃花流水鮆魚肥。
和文與可洋川園池三十首 野人廬 蘇軾
少年辛苦事犁鋤，剛厭青山遶故居。老覺華堂無意味，却須時到野人廬。
和文與可洋川園池三十首 此君庵 蘇軾
寄語庵前抱節君，與君到處合相親。寫真雖是文夫子，我亦真堂作記人。
和文與可洋川園池三十首 金橙徑 蘇軾
金橙縱復里人知，不見鱸魚價自低。須是松江烟雨裏，小船燒薤擣香虀。
和文與可洋川園池三十首 南園 蘇軾
不種夭桃與綠楊，使君應欲候農桑。春畦雨過羅紈膩，夏壠風來餠餌香。
和文與可洋川園池三十首 北園 蘇軾
漢水巴山樂有餘，一麾從此首歸途。北園草木憑君問，許我他年作主無。
寄題刁景純藏春塢 蘇軾
白首歸來種萬松，待看千尺舞霜風。年拋造物陶甄外，春在先生杖屨中。楊柳長齊低戶暗，櫻桃爛熟滴階紅。何時却與徐元直，共訪襄陽龐德公。
玉盤盂  其一 蘇軾
雜花狼藉占春餘，芍藥開時掃地無。兩寺粧成寶瓔珞，一枝爭看玉盤盂。佳名會作新翻曲，絕品難逢舊畫圖。從此定知年穀熟，姑山親見雪肌膚。
玉盤盂  其二 蘇軾
花不能言意可知，令君痛飲更無疑。但持白酒勸嘉客，直待瓊舟覆玉彝。負郭相君初擇地，看羊屬國首吟詩。吾家豈與花相厚，更問殘芳有幾枝。
和潞公超然臺次韵 蘇軾
我公厭富貴，常苦勳業尋。相期赤松子，永望白雲岑。清風出談笑，萬竅爲號吟。吟成超然詩，洗我蓬之心。嗟我本何人，麋鹿强冠襟。身微空志大，交淺屢言深。囑公如得謝，呼我幸寄音。但恐酒錢盡，煩公揮橐金。
聞喬太博換左藏知欽州以詩招飲 蘇軾
今年果起故將軍，幽夢清詩信有神。馬革裹屍真細事，虎頭食肉更何人。陣雲冷壓黄茅瘴，羽扇斜揮白葛巾。痛飲從今有幾日，西軒月色夜來新。
喬將行烹鵝鹿出刀劍以飲客以詩戲之 蘇軾
破匣哀鳴出素虬，倦看鶂鶂聽呦呦。明朝只恐兼烹鶴，此去還須却佩牛。便可先呼報恩子，不妨仍带醉鄉侯。他年萬騎歸應好，奈有移文在故丘。
奉和成伯兼戲禹功 蘇軾
金錢石竹道傍秋，翠黛紅裙馬上謳。無限小兒齊拍手，山公又作習池遊。
寄黎眉州 蘇軾
膠西高處望西川，應在孤雲落照邊。瓦屋寒堆春後雪，峨眉翠掃雨餘天。治經方笑春秋學，好士今無六一賢。且待淵明賦歸去，共將詩酒趁流年。
和趙郎中捕蝗見寄次韵 蘇軾
麥穗人許長，穀苗牛可沒。天公獨何意，忍使蝗蟲發。驅攘著令典，農事安可忽。我僕既胼胝，我馬亦款矻。飛騰漸云少，筋力亦已竭。苟無百篇詩，何以醒睡兀。初如疏畎澮，漸若决澥渤。往來供十吏，腕脫不容歇。平生輕妄庸，熟視笑魏勃。愛君有逸氣，詩壇專斬伐。民病何時休，吏職不可越。慎毋及世事，向空書咄咄。
登常山絕頂廣麗亭 蘇軾
西望穆陵關，東望琅邪臺。南望九仙山，北望空飛埃。相將叫虞舜，遂欲歸蓬萊。嗟我二三子，狂飲亦荒哉。紅裙欲仙去，長笛有餘哀。清歌入雲霄，妙舞纖腰回。自從有此山，白石封蒼苔。何嘗有此樂，將去復徘徊。人生如朝露，白髮日夜催。棄置當何言，萬劫終飛灰。
薄薄酒二首  其一 蘇軾
薄薄酒，勝茶湯，粗粗布，勝無裳，醜妻惡妾勝空房。五更待漏靴滿霜，不如三伏日高睡足北窗凉。珠襦玉柙萬人相送歸北邙，不如懸鶉百結獨坐負朝陽。生前富貴，死後文章，百年瞬息萬世忙。夷齊盜跖俱亡羊，不如眼前一醉是非憂樂兩都忘。
薄薄酒二首  其二 蘇軾
薄薄酒，飲兩鍾，粗粗布，著兩重。美惡雖異醉暖同，醜妻惡妾壽乃公。隠居求志義之從，本不計較東華塵土北窗風。百年雖長要有終，富死未必輸生窮。但恐珠玉留君容，千載不朽遭樊崇。文章自足欺盲聾，誰使一朝富貴面發紅。達人自達酒何功，世間是非憂樂本來空。
同年王中甫挽詞 蘇軾
先帝親收十五人，四方爭看擊鵬鵾。如君事業真堪用，顧我衰遲不足論。出處升沉十年後，死生契闊幾人存。他時京口尋遺跡，宿草猶應有淚痕。
七月五日二首  其一 蘇軾
避謗詩尋醫，畏病酒入務。蕭條北窗下，長日誰與度。今年苦炎熱，草木困薰煮。況我早衰人，幽居氣如縷。秋來有佳興，秫稻已含露。還復此微吟，往和糟牀注。
七月五日二首  其二 蘇軾
何處覓新秋，蕭然北臺上。秋來未云幾，風日已清亮。雲間聳孤翠，林表浮遠漲。新棗漸堪剝，晚瓜猶可餉。西風送落日，萬竅含悽愴。念當急行樂，白髮不汝放。
趙郎中見和戲復答之 蘇軾
趙子吟詩如潑水，一揮三百六十字。奈何效我欲尋醫，恰似西施藏白地。趙子飲酒如淋灰，一年十萬八千杯。若不令君早入務，飲竭東海生黄埃。我衰臨政多繆錯，羨君精采如秋鶚。頗哀老子令日飲，爲君坐嘯主畫諾。
和魯人孔周翰題詩二首  其一 蘇軾
壞壁題詩已五年，故人風物兩依然。定知來歲中秋月，又照先生枕麴眠。
和魯人孔周翰題詩二首  其二 蘇軾
更邀明月說明年，記取孤吟孟浩然。此去宦遊如傳舍，揀枝驚鵲幾時眠。
送碧香酒與趙明叔教授 蘇軾
聞君有婦賢且廉，勸君慎勿爲楚相。不羨紫駝分御食，自遣赤脚沽村釀。嗟君老狂不知愧，更吟醜婦惡嘲謗。諸生聞語定失笑，冬暖號寒卧無帳。碧香近出帝子家，鵝兒破殻酥流盎。不學劉伶獨自飲，一壺往助齊眉餉。
趙既見和復次韵答之 蘇軾
長安小吏天所放，日夜歌呼和丞相。豈知後世有阿瞞，北海樽前捉私釀。先生未出禁酒國，詩語孤高常近謗。幾回無酒欲沽君，却畏有司書簿帳。酸寒可笑分一斗，日飲無何足袁盎。更將險語壓衰翁，只恐自是臺無餉。
趙郎中往莒縣逾月而歸復以一壺遺之仍用前韵 蘇軾
東鄰主人游不歸，悲歌夜夜聞舂相。門前人鬧馬嘶急，一家喜氣如春釀。王事何曾怨獨賢，室人豈忍交謫謗。大兒踉蹡越門限，小兒咿啞語繡帳。定教舞袖掣伊凉，更想夜庖鳴甕盎。題詩送酒君勿誚，免使退之嘲一餉。
蘇潛聖挽詞 蘇軾
妙齡馳譽百夫雄，晚節忘懷大隠中。悃愊無華真漢吏，文章爾雅稱吾宗。趨時肯負平生志，有子還應不死同。惟我閑思十年事，數行老淚寄西風。
和晁同年九日見寄 蘇軾
仰看鸞鵠刺天飛，富貴功名老不思。病馬已無千里志，騷人長負一秋悲。古來重九皆如此，別後西湖付與誰。遣子窮愁天有意，吳中山水要清詩。
送喬施州 蘇軾
恨無負郭田二頃，空有載行書五車。江上青山橫絕壁，雲間細路躡飛蛇。雞號黑暗通蠻貨，蜂鬧黄連採蜜花。共怪河南門下客，不應萬里向長沙。
次韵周邠寄雁蕩山圖二首  其一 蘇軾
指點先憑采藥翁，丹青化出大槐宮。眼明小閣浮烟翠，齒冷新詩嚼雪風。二華行看雄陝右，九仙今已壓京東。此生的有尋山分，已覺溫台落手中。
次韵周邠寄雁蕩山圖二首  其二 蘇軾
西湖三載與君同，馬入塵埃鶴入籠。東海獨來看出日，石橋先去踏長虹。遥知別後添華髮，時向樽前說病翁。所恨蜀山君未見，他年携手醉郫筒。
雪夜獨宿柏仙庵 蘇軾
晚雨纖纖變玉霙，小庵高卧有餘清。夢驚忽有穿窗片，夜靜惟聞瀉竹聲。稍壓冬溫聊得健，未濡秋旱若爲耕。天公用意真難會，又作春風爛漫晴。
和孔郎中荆林馬上見寄 蘇軾
秋禾不滿眼，宿麥種亦稀。永愧此邦人，芒刺在膚肌。平生五千卷，一字不救饑。方將怨無襦，忽復歌緇衣。堂堂孔北海，直氣凜羣兒。朱輪未及郊，清風已先馳。何以累君子，十萬貧與羸。滔滔滿四方，我行竟安之。何時劍關路，春山聞子規。
別東武流杯 蘇軾
莫笑官居如傳舍，故應人世等浮雲。百年父老知誰在，惟有雙松識使君。
留別雩泉 蘇軾
舉酒屬雩泉，白髮日夜新。何時泉中天，復照泉上人。二年飲泉水，魚鳥亦相親。還將弄泉手，遮日向西秦。
留別釋迦院牡丹呈趙倅 蘇軾
春風小院初來時，壁間惟見使君詩。應問使君何處去，憑花說與春風知。年年歲歲何窮已，花似今年人老矣。去年崔護若重來，前度劉郎在千里。
董儲郎中嘗知眉州與先人遊過安丘訪其故居見其子希甫留詩屋壁 蘇軾
白髮郎潛舊使君，至今人道最能文。隻雞敢忘橋公語，下馬來尋董相墳。冬月負薪雖得免，鄰人吹笛不堪聞。死生契闊君休問，灑淚西南向白雲。
除夜大雪留濰州元日早晴遂行中途雪復作 蘇軾
除夜雪相留，元日晴相送。東風吹宿酒，瘦馬兀殘夢。葱曨曉光開，旋轉餘花弄。下馬成野酌，佳哉誰與共。須臾晚雲合，亂灑無缺空。鵝毛垂馬騣，自怪騎白鳳。三年東方旱，逃戶連敧棟。老農釋耒歎，淚入饑腸痛。春雪雖云晚，春麥猶可種。敢怨行役勞，助爾歌飯甕。
大雪青州道上有懷東武園亭寄交代孔周翰 蘇軾
超然臺上雪，城郭山川兩奇絕。海風吹碎碧琉璃，時見三山白銀闕。蓋公堂前雪，綠窗朱戶相明滅。堂中美人雪爭妍，粲然一笑玉齒頰。就中山堂雪更奇，青松怪石亂瓊絲。惟有使君游不歸，五更馬上愁斂眉。君不是淮西李侍中，夜入蔡州縛取吳元濟。又不是襄陽孟浩然，長安道上騎馿吟雪詩。何當閉門飲美酒，無人毀譽河東守。
至濟南李公擇以詩相迎次其韵二首  其一 蘇軾
敝裘羸馬古河濱，野闊天低糝玉塵。自笑餐氈典屬國，來看換酒謫仙人。宦遊到處身如寄，農事何時手自親。剩作新詩與君和，莫因風雨廢鳴晨。
至濟南李公擇以詩相迎次其韵二首  其二 蘇軾
夜擁笙歌霅水濱，回頭樂事總成塵。今年送汝作太守，到處逢君是主人。聚散細思都是夢，身名漸覺兩非親。相從繼燭何須問，蝙蝠飛時日正晨。
和孔君亮郎中見贈 蘇軾
偶對先生盡一樽，醉看萬物洶崩奔。優游共我聊卒歲，骯髒如君合倚門。只恐掉頭難久住，應須傾蓋便深論。固知嚴勝風流在，又見長身十世孫。
送范景仁游洛中 蘇軾
小人真闇事，閑退豈公難。道大吾何病，言深聽者寒。憂時雖早白，駐世有還丹。得酒相逢樂，無心所遇安。去年行萬里，蜀路走千盤。投老身彌健，登山意未闌。西游爲櫻筍，東道盡鵷鸞。杖屨携兒去，園亭借客看。折花斑竹寺，弄水石樓灘。鬻馬衰憐白，驚雷怯笑韓。蘚書標洞府，松蓋偃天壇。試與劉夫子，重尋靖長官。
次韵景仁留別 蘇軾
公老我亦衰，相見恨不數。臨行一杯酒，此意重山岳。歌詞白紵清，琴弄黄鍾濁。詩新眇難和，飲少僅可學。欲參兵部選，有力誰如犖。且作東諸侯，山城雄鼓角。南游許過我，不憚千里邈。會當聞公來，倒屣髮一握。
書韓幹牧馬圖 蘇軾
南山之下，汧渭之間，想見開元天寶年。八坊分屯隘秦川，四十萬匹如雲烟。騅駓駰駱驪騮騵，白魚赤兔騂皇䮧。龍顱鳳頸獰且妍，奇姿逸德隠駑頑。碧眼胡兒手足鮮，歲時剪刷供帝閑。柘袍臨池侍三千，紅粧照日光流淵。樓下玉螭吐清寒，往來蹙踏生飛湍。衆工舐筆和朱鉛，先生曹霸弟子韓。廐馬多肉尻脽圓，肉中畫骨誇尤難，金羈玉勒繡羅鞍。鞭箠刻烙傷天全，不如此圖近自然。平沙細草荒芊綿，驚鴻脫兔爭後先。王良挾策飛上天，何必俯首服短轅。
京師哭任遵聖 蘇軾
十年不還鄉，兒女日夜長。豈惟催老大，漸復成彫喪。每聞耆舊亡，涕泣聲輒放。老任況奇逸，先子推輩行。文章少得譽，詩語尤清壯。吏能復所長，談笑萬夫上。自喜作劇縣，偏工破豪黨。奮髯走猾吏，嚼齒對姦將。哀哉命不偶，每以才得謗。竟使落窮山，青衫就黄壤。宦游久不樂，江海永相望。退耕本就君，時節相勞餉。此懷今不遂，歸見纍纍葬。望哭國西門，落日銜千嶂。平生惟一子，抱負珠在掌。見之齠齔中，已有食牛量。他年如入洛，生死一相訪。惟有王濬沖，心知中散狀。
送魯元翰少卿知衛州 蘇軾
冗士無處著，寄身范公園。桃李忽成陰，薺麥秀已繁。閉門春晝永，惟有黄蜂喧。誰人肯携酒，共醉榆柳村。髯卿獨何者，一月三到門。我不往拜之，髯來意彌敦。堂堂元老後，亹亹仁人言。憶在錢塘歲，情好均弟昆。時於冰雪中，笑語作春溫。欲飲徑相覓，夜開叢竹軒。搜尋到篋笥，鮓醢無復存。每愧烟火中，玉腕親炮燔。別來今幾何，相對如夢魂。告我當北渡，新詩侑清樽。坡陀太行麓，洶湧黄河翻。仕宦非不遇，王畿西北垣。斯民如魚耳，見網則驚奔。皎皎千丈清，不如尺水渾。刑政雖首務，念當養其源。一聞襦袴音，盜賊安足論。
次韵子由送蔣夔赴代州學官 蘇軾
功利爭先變法初，典型獨守老成餘。窮人未信詩能爾，倚市懸知繡不如。代北諸生漸狂簡，牀頭雜說爲爬梳。歸來問雁吾何敢，疾世王符解著書。
宿州次韵劉涇 蘇軾
我欲歸休瑟漸希，舞雩何日著春衣。多情白髮三千丈，無用蒼皮四十圍。晚覺文章真小技，早知富貴有危機。爲君垂涕君知否，千古華亭鶴自飛。
徐州送交代仲達少卿 蘇軾
此身無用且東來，頼有江山慰不才。舊尹未嫌衰廢久，清樽猶許再三開。滿城遺愛知誰繼，極目扁舟挽不回。歸去青雲還記否，交遊勝絕古城隈。
和孔密州五絕 見邸家園留題 蘇軾
大旆傳聞載酒過，小詩未忍著磚磨。陽關三疊君須秘，除却膠西不解歌。
和孔密州五絕 春步西園見寄 蘇軾
歲歲開園成故事，年年行樂不辜春。今年太守尤難繼，慈愛聰明惠利人。
和孔密州五絕 東欄梨花 蘇軾
梨花淡白柳深青，柳絮飛時花滿城。惆悵東欄二株雪，人生看得幾清明。
和孔密州五絕 和流杯石上草書小詩 蘇軾
蜂腰鶴膝嘲希逸，春蚓秋蛇病子雲。醉裏自書醒自笑，如今二絕更逢君。
和孔密州五絕 堂後白牡丹 蘇軾
城西千葉豈不好，笑舞春風醉臉丹。何似後堂冰玉潔，遊蜂非意不相干。
和趙郎中見戲二首  其一 蘇軾
燕子人亡三百秋，捲簾那復似揚州。西行未必能勝此，空唱崔徽上白樓。
和趙郎中見戲二首  其二 蘇軾
我擊藤床君唱歌，明年六十奈君何。醉顛只要裝風景，莫向人前自洗磨。
司馬君實獨樂園 蘇軾
青山在屋上，流水在屋下。中有五畝園，花竹秀而野。花香襲杖屨，竹色侵杯斝。樽酒樂餘春，棋局消長夏。洛陽古多士，風俗猶爾雅。先生卧不出，冠蓋傾洛社。雖云與衆樂，中有獨樂者。才全德不形，所貴知我寡。先生獨何事，四海望陶冶。兒童誦君實，走卒知司馬。持此欲安歸，造物不我捨。名聲逐吾輩，此病天所赭。撫掌笑先生，年來效瘖啞。
和李邦直沂山祈雨有應 蘇軾
高田生黄埃，下田生蒼耳。蒼耳亦已無，更問麥有幾。蛟龍睡足亦解慚，二麥枯時雨如洗。不知雨從何處來，但聞呂梁百步聲如雷。試上城南望城北，際天菽粟青成堆。饑火燒腸作牛吼，不知待得秋成否。半年不雨坐龍慵，共怨天公不怨龍。今朝一雨聊自贖，龍神社鬼各言功。無功日盜太倉穀，嗟我與龍同此責。勸農使者不汝容，因君作詩先自劾。
次韵子由與顔長道同遊百步洪相地築亭種柳 蘇軾
平明坐衙不暖席，歸來閉閣閑終日。卧聞客至倒屣迎，兩眼蒙籠餘睡色。城東泗水步可到，路轉河洪翻雪白。安得青絲絡駿馬，蹙踏飛波柳陰下。奮身三丈兩蹄間，振鬣長鳴聲自乾。少年狂興久已謝，但憶嘉陵繞劍關。劍關大道車方軌，君自不去歸何難。山中故人應大笑，築室種柳何時還。
與梁先舒煥泛舟得臨釀字二首  其一 蘇軾
彭城古戰國，孤客倦登臨。汴泗交流處，清潭百丈深。故人輕千里，繭足來相尋。何以娛嘉客，潭水洗君心。
與梁先舒煥泛舟得臨釀字二首  其二 蘇軾
老守厭簿書，先生罷函丈。風流魏晉間，談笑羲皇上。河洪忽已過，水色綠可釀。君無輕此樂，此樂清且放。
次韵李邦直感舊 蘇軾
騶騎傳呼出跨坊，簿書填委入充堂。誰教按部如何武，只許清尊對孟光。婉娩有時來入夢，溫柔何日聽還鄉。酸寒病守尤堪笑，千步空餘僕射場。
次韵答邦直子由五首  其一 蘇軾
簿書顛倒夢魂間，知我疏慵肯見原。閑作閉門僧舍冷，卧聞吹枕海濤喧。忘懷杯酒逢人共，引睡文書信手翻。欲吐狂言喙三尺，怕君嗔我却須吞。
次韵答邦直子由五首  其二 蘇軾
城南短李好交遊，箕踞狂歌不自由。尊主庇民君有道，樂天知命我無憂。醉呼妙舞留連夜，閑作清詩斷送秋。瀟灑使君殊不俗，樽前容我攬須不。
次韵答邦直子由五首  其三 蘇軾
老弟東來殊寂寞，故人留飲慰酸寒。草荒城角開新徑，雨入河洪失舊灘。車馬追陪迹未掃，唱酬往復字應漫。此詩更欲憑君改，待與江南子布看。
次韵答邦直子由五首  其四 蘇軾
君雖爲我此遲留，別後淒涼我已憂。不見便同千里遠，退歸終作十年游。恨無揚子一區宅，懶卧元龍百尺樓。聞道鵷鸞滿臺閣，網羅應不到沙鷗。
次韵答邦直子由五首  其五 蘇軾
五斗塵勞尚足留，閉關却欲治幽憂。羞爲毛遂囊中穎，未許朱雲地下遊。無事會須成好飲，思歸時欲賦登樓。羨君幕府如僧舍，日向城南看浴鷗。
送顔復兼寄王鞏 蘇軾
彭城官居冷如水，誰從我遊顔氏子。我衰且病君亦窮，衰窮相守正其理。胡爲一朝捨我去，輕衫觸熱行千里。問君無乃求之與，答我不然聊爾耳。京師萬事日日新，故人如故今有幾。君知牛行相君宅，扣門但覓王居士。清詩草聖俱入妙，別後寄我書連紙。苦恨相思不相見，約我重陽嗅霜蕊。君歸可喚與俱來，未應指目妨進擬。太一老仙閑不出，踵門問道今時矣。因行過我路幾何，願君推挽加鞭箠。吾儕一醉豈易得，買羊釀酒從今始。
蝎虎 蘇軾
黄鷄啄蝎如啄黍，窗間守宮稱蝎虎。闇中繳尾伺飛蟲，巧捷功夫在腰膂。跂跂脈脈善緣壁，陋質從來誰比數。今年歲旱號蜥蜴，狂走兒童鬧歌舞。能銜渠水作冰雹，便向蛟龍覓雲雨。守宮努力搏蒼蠅，明年歲旱當求汝。
子由將赴南都與余會宿於逍遥堂作兩絕句讀之殆不可爲懷因和其詩以自解余觀子由自少曠達天資近道又得至人養生長年之訣而余亦竊聞其一二以爲今者宦游相別之日淺而異時退休相從之日長既以自解且以慰子由云  其一 蘇軾
別期漸近不堪聞，風雨蕭蕭已斷魂。猶勝相逢不相識，形容變盡語音存。
子由將赴南都與余會宿於逍遥堂作兩絕句讀之殆不可爲懷因和其詩以自解余觀子由自少曠達天資近道又得至人養生長年之訣而余亦竊聞其一二以爲今者宦游相別之日淺而異時退休相從之日長既以自解且以慰子由云  其二 蘇軾
但令朱雀長金花，此別還同一轉車。五百年間誰復在，會看銅狄兩咨嗟。
留題石經院三首  其一 蘇軾
葱蒨門前路，行穿翠密中。却來堂上看，巌谷意無窮。
留題石經院三首  其二 蘇軾
夭矯庭中檜，枯枝鵲踏消。瘦皮纏鶴骨，高頂轉龍腰。
留題石經院三首  其三 蘇軾
窈窕山頭井，潛通伏澗清。欲知深幾許，聽放轆轤聲。
過雲龍山人張天驥 蘇軾
郊原雨初足，風日清且好。病守亦欣然，肩輿白門道。荒田咽蛩蚓，村巷懸梨棗。下有幽人居，閉門空雀噪。西風高正厲，落葉紛可掃。孤童卧斜日，病馬放秋草。墟里通有無，垣牆任摧倒。君家本冠蓋，絲竹鬧鄰保。脫身聲利中，道德自濯澡。躬耕抱羸疾，奉養百歲老。詩書膏吻頰，菽水媚翁媼。饑寒天隨子，杞菊自擷芼。慈孝董邵南，雞狗相乳抱。吾生如寄耳，歸計失不早。故山豈敢忘，但恐迫華皓。從君好種秫，斗酒時自勞。
贈王仲素寺丞 蘇軾
養氣如養兒，棄官如棄泥。人皆笑子拙，事定竟誰迷。歸耕獨患貧，問子何所齎。尺宅足自庇，寸田有餘畦。明珠照短褐，陋室生虹霓。雖無孔方兄，顧有法喜妻。彈琴一長嘯，不答阮與嵇。曹南劉夫子，名與子政齊。家有鴻寶書，不鑄金褭蹄。促膝問道要，遂蒙分刀圭。不忍獨不死，尺書肯見梯。我生本强鄙，少以氣自擠。孤舟倒江河，赤手攬象犀。年來稍自笑，留氣下暖臍。苦恨聞道晚，意象颯已淒。空見孫思邈，區區賦病梨。
陽關詞三首 贈張繼愿 蘇軾
受降城下紫髯郎，戲馬臺前古戰場。恨君不取契丹首，金甲牙旗歸故鄉。
陽關詞三首 答李公擇 蘇軾
濟南春好雪初晴，行到龍山馬足輕。使君莫忘霅溪女，時作陽關腸斷聲。
陽關詞三首 中秋月 蘇軾
暮雲收盡溢清寒，銀漢無聲轉玉盤。此生此夜不長好，明月明年何處看。
和孔周翰二絕 再觀邸園留題 蘇軾
小園香霧曉蒙籠，醉守狂詞未必工。魯叟錄詩應有取，曲收彤管邶鄘風。
和孔周翰二絕 觀靜觀堂效韋蘇州詩 蘇軾
弱羽巢林在一枝，幽人蝸舍兩相宜。樂天長短三千首，却愛韋郎五字詩。
答任師中家漢公 蘇軾
先君昔未仕，杜門皇祐初。道德無貧賤，風采照鄉閭。何嘗疏小人，小人自闊疏。出門無所詣，老史在郊墟。門前萬竿竹，堂上四庫書。高樹紅消梨，小池白芙蕖。常呼赤脚婢，雨中擷園蔬。矯矯任夫子，罷官還舊廬。是時里中兒，始識長者車。烹雞酌白酒，相對歡有餘。有如龐德公，往還葛與徐。妻子走堂下，主人竟誰歟。我時年尚幼，作賦慕相如。侍立看君談，精悍實起予。歲月曾幾何，耆老逝不居。史侯最先沒，孤墳拱桑樗。我亦涉萬里，清血滿襟袪。漂流二十年，始悟萬緣虛。獨喜任夫子，老佩刺史魚。威行烏白蠻，解辮請冠裾。方當入奏事，清廟陳璠璵。胡爲厭軒冕，歸意不少紓。上蔡有良田，黄沙走清渠。罷亞百頃稻，雍容十年儲。閑隨李丞相，搏射鹿與豬。蒼鷹十斤重，猛犬如黄馿。豈比陶淵明，窮苦自把耡。我今四十二，衰髮不滿梳。彭城古名郡，乏人偶見除。頭顱已可知，幾何不樵漁。會當相從去，芒鞋老菑畬。念子瘴江邊，懷抱向誰攄。頼我同年友，相歡出同輿。冰盤薦文鮪，玉斝傾浮蛆。醉中忽思我，清詩綴瓊琚。知我少所諧，教我時卷舒。世事日反覆，翩如風中旟。雀羅弔廷尉，秋扇悲婕妤。升沈一何速，喜怒紛衆狙。作詩謝二子，我師甯與蘧。
初別子由 蘇軾
我少知子由，天資和而清。好學老益堅，表裏漸融明。豈獨爲吾弟，要是賢友生。不見六七年，微言誰與賡。常恐坦率性，放縱不自程。會合亦何事，無言對空枰。使人之意消，不善無由萌。森然有六女，包裹布與荆。無憂頼賢婦，藜藿等大烹。使子得行意，青衫陋公卿。明日無晨炊，倒床作雷鳴。秋眠我東閣，夜聽風雨聲。懸知不久別，妙理難細評。昨日忽出門，孤舟轉西城。歸來北堂上，古屋空崢嶸。退食悞相從，入門中自驚。南都信繁會，人事水火爭。念當閉閣坐，頹然寄聾盲。妻子亦細事，文章固虛名。會須掃白髮，不復用黄精。
次韵呂梁仲屯田 蘇軾
雨葉風花日夜稀，一杯相屬竟何時。空虛豈敢酬瓊玉，枯朽猶能出菌芝。門外呂梁從迅急，胸中雲夢自逶遲。待君筆力追靈運，莫負南臺九日期。
王鞏屢約重九見訪既而不至以詩送將官梁交且見寄次韵答之交頗文雅不類武人家有侍者甚惠麗 蘇軾
知君月下見傾城，破恨懸知酒有兵。老守亡何惟日飲，將軍競病自詩鳴。花枝不共秋敧帽，筆陣空來夜斫營。愛惜微官將底用，他年只好寫銘旌。
九日邀仲屯田爲大水所隔以詩見寄次其韵 蘇軾
無復龍山對孟嘉，西來河伯意雄夸。霜風可使吹黄帽，樽酒那能泛浪花。漫遣鯉魚傳尺素，却將燕石報瓊華。何時得見悲秋老，醉裏題詩字半斜。
臺頭寺雨中送李邦直赴史館分韵得憶字人字兼寄孫巨源二首  其一 蘇軾
霜林日夜西風急，老送君歸百憂集。清歌窈眇入行雲，雲爲不行天爲泣。紅葉黄花秋正亂，白魚紫蟹君須憶。憑君說向髯將軍，衰病相逢應不識。
臺頭寺雨中送李邦直赴史館分韵得憶字人字兼寄孫巨源二首  其二 蘇軾
珥筆西歸近紫宸，太平典冊不緣麟。付君此事寧論晉，載我當時舊過秦。門外想無千斛米，墓中知有百年人。看君兩眼明如鏡，休把春秋坐素臣。
代書答梁先 蘇軾
此身與世真悠悠，蒼顔華髮誰汝留。强名太守古徐州，忘歸不如楚沐猴。魯人豈獨不知丘，蹸藉夫子無罪尤。異哉梁子清而修，不遠千里從我遊。瞭然正色懸雙眸，世之所馳子獨不。一經通明傳節侯，小楷精絕規摹歐。我衰廢學懶且媮，畏見問事賈長頭。別來紅葉黄花秋，夜夢見之起坐愁。遺我駁石盆與甌，黑質白章聲琳球。謂言山石生澗溝，追琢尚可王公羞。感子佳意能無酬，反將木瓜報珍投。學如富賈在博收，仰取俯拾無遺籌。道大如天不可求，修其可見致其幽。願子篤實慎勿浮，發憤忘食樂忘憂。
送楊奉禮 蘇軾
譜牒推關右，風流出靖恭。時情任險陂，家法故雍容。南去河千頃，餘惟酒一鍾。更誰哀老子，令得放疏慵。
河復 蘇軾
君不見西漢元光元封間，河决瓠子二十年。鉅野東傾淮泗滿，楚人恣食黄河鱣。萬里沙回封禪罷，初遣越巫沉白馬。河公未許人力窮，薪芻萬計隨流下。吾君盛德如唐堯，百神受職河神驕。帝遣風師下約束，北流夜起澶州橋。東風吹凍收微淥，神功不用淇園竹。楚人種麥滿河淤，仰看浮槎棲古木。
登望谼亭 蘇軾
河漲西來失舊谼，孤城渾在水光中。忽然歸壑無尋處，千里禾麻一半空。
韓幹馬十四匹 蘇軾
二馬并驅攢八蹄，二馬宛頸騣尾齊。一馬任前雙舉後，一馬却避長鳴嘶。老髯奚官騎且顧，前身作馬通馬語。後有八匹飲且行，微流赴吻若有聲。前者既濟出林鶴，後者欲涉鶴俯啄。最後一匹馬中龍，不嘶不動尾摇風。韓生畫馬真是馬，蘇子作詩如見畫。世無伯樂亦無韓，此詩此畫誰當看。
有言郡東北荆山下可以溝畎積水因與吳正字王戶曹同往相視以地多亂石不果還遊聖女山山有石室如墓而無棺槨或云宋司馬桓魋墓二子有詩次其韵二首  其一 蘇軾
側手區區豈易遮，奔流一瞬卷千家。共疑智伯初圍趙，猶有張湯欲漕斜。已坐迂疏來此地，分將勞苦送生涯。使君下策真堪笑，隠隠驚雷響踏車。
有言郡東北荆山下可以溝畎積水因與吳正字王戶曹同往相視以地多亂石不果還遊聖女山山有石室如墓而無棺槨或云宋司馬桓魋墓二子有詩次其韵二首  其二 蘇軾
茫茫清泗遶孤岑，歸路相將得暫臨。試著芒鞋穿犖确，更然松炬照幽深。縱令司馬能鑱石，奈有中郎解摸金。强寫蒼崖留歲月，他年誰識此時心。
贈寫御容妙善師 蘇軾
憶昔射策干先皇，珠簾翠幄分兩廂。紫衣中使下傳詔，跪奉冉冉聞天香。仰觀眩晃目生暈，但見曉色開扶桑。迎陽晚出步就坐，絳紗玉斧光照廊。野人不識日月角，彷彿尚記重瞳光。三年歸來真一夢，橋山松檜淒風霜。天容玉色誰敢畫，老師古寺晝閉房。夢中神授心有得，覺來信手筆已忘。幅巾常服儼不動，孤臣入門涕自滂。元老侑坐鬚眉古，虎臣立侍冠劍長。平生慣寫龍鳳質，肯顧草間猿與麞。都人踏破鐵門限，黄金白璧空堆床。爾來摹寫亦到我，謂是先帝白髮郎。不須覽鏡坐自了，明年乞身歸故鄉。
哭刁景純 蘇軾
讀書想前輩，每恨生不早。紛紛少年場，猶得見此老。此老如松柏，不受霜雪槁。直從毫末中，自養到合抱。宏才乏近用，千歲自枯倒。文章餘正始，風節貫華皓。平生爲人爾，自爲薄如縞。是非雖難齊，反覆看愈好。前年旅吳越，把酒慶壽考。扣門無晨夜，百過迹未掃。但知從德公，未省厭丘嫂。別時公八十，後會知難保。昨日故人書，連年喪翁媼。傷心范橋水，漾漾舞寒藻。華堂不見人，瘦馬空戀皁。我欲江東去，匏樽酌行潦。鏡湖無賀監，慟哭稽山道。忍見萬松岡，荒池沒秋草。
答呂梁仲屯田 蘇軾
亂山合沓圍彭門，官居獨在懸水村。居民蕭條雜麋鹿，小市冷落無雞豚。黄河西來初不覺，但訝清泗奔流渾。夜聞沙岸鳴甕盎，曉看雪浪浮鵬鯤。呂梁自古喉吻地，萬頃一抹何由吞。坐觀入市卷閭井，吏民走盡餘王尊。計窮路斷欲安適，吟詩破屋愁鳶蹲。歲寒霜重水歸壑，但見屋瓦留沙痕。入城相對如夢寐，我亦僅免爲魚黿。旋呼歌舞雜詼笑，不惜飲釂空瓶盆。念君官舍冰雪冷，新詩美酒聊相溫。人生如寄何不樂，任使絳蠟燒黄昏。宜房未築淮泗滿，故道堙滅瘡痍存。明年勞苦應更甚，我當畚鍤先黥髠。付君萬指伐頑石，千鎚雷動蒼山根。高城如鐵洪口快，談笑却掃看崩奔。農夫掉臂免狼顧，秋穀布野如雲屯。還須更置軟脚酒，爲君擊鼓行金樽。
答孔周翰求書與詩 蘇軾
身閑曷不長閉口，天寒正好深藏手。吟詩寫字有底忙，未脫多生宿塵垢。不蒙譏訶子厚疾，反更刻畫無鹽醜。征西自有家雞肥，太白應驚飯山瘦。與君相從知幾日，東風待得花開否。撥棄萬事勿復談，百觚之後那辭酒。
顔樂亭詩 蘇軾
天生烝民，爲之鼻口。美者可嚼，芬者可嗅。美必有惡，芬必有臭。我無天游，六鑿交鬥。騖而不返，跬步商受。偉哉先師，安此微陋。孟賁股栗，虎豹却走。眇然其身，中亦何有。我求至樂，千載無偶。執瓢從之，忽焉在後。
送李公恕赴闕 蘇軾
君才有如切玉刀，見之凜凜寒生毛。願隨壯士斬蛟蜃，不願腰間纏錦絳。用違其才志不展，坐與胥史同疲勞。忽然眉上有黄氣，吾君漸欲收英髦。立談左右皆動色，一語徑破千言牢。我頃分符在東武，脫略萬事惟嬉遨。盡壞屏障通內外，仍呼騎曹爲馬曹。君爲使者見不問，反更對飲持雙螯。酒酣箕坐語驚衆，雜以嘲諷窮詩騷。世上小兒多忌諱，獨能容我真賢豪。爲我買田臨汶水，逝將歸去誅蓬蒿。安能終老塵土下，俯仰隨人如桔槹。
張寺丞益齋 蘇軾
張子作齋舍，而以益爲名。吾聞諸夫子，求益非速成。譬如遠遊客，日夜事征行。今年適燕薊，明年走蠻荆。東觀盡滄海，西涉渭與涇。歸來閉戶坐，八方在軒庭。又如學醫人，識病由飽更。風雨晦明淫，跛躄瘖聾盲。虛實在其脈，靜躁在其情。榮枯在其色，壽夭在其形。苟能閱千人，望見知死生。爲學務日益，此言當自程。爲道貴日損，此理在既盈。願言書此詩，以爲益齋銘。
春菜 蘇軾
蔓菁宿根已生葉，韭芽戴土拳如蕨。爛蒸香薺白魚肥，碎點青蒿凉餠滑。宿酒初消春睡起，細履幽畦掇芳辣。茵陳甘菊不負渠，鱠縷堆盤纖手抹。北方苦寒今未已，雪底波稜如鐵甲。豈如吾蜀富冬蔬，霜葉露芽寒更茁。久拋松菊猶細事，苦筍江豚那忍說。明年投劾徑須歸，莫待齒摇并髮脫。
送鄭戶曹 蘇軾
遊遍錢塘湖上山，歸來文字带芳鮮。羸童瘦馬從吾飲，陋巷何人似子賢。公業有田常乏食，廣文好客竟無氈。東歸不趁花時節，開盡春風誰與妍。
虔州八境圖八首  其一 蘇軾
坐看奔湍遶石樓，使君高會百無憂。三犀竊鄙秦太守，八詠聊同沈隠侯。
虔州八境圖八首  其二 蘇軾
濤頭寂寞打城還，章貢臺前暮靄寒。倦客登臨無限思，孤雲落日是長安。
虔州八境圖八首  其三 蘇軾
白鵲樓前翠作堆，縈雲嶺路若爲開。故人應在千山外，不寄梅花遠信來。
虔州八境圖八首  其四 蘇軾
朱樓深處日微明，皂蓋歸時酒半醒。薄暮漁樵人去盡，碧溪青嶂遶螺亭。
虔州八境圖八首  其五 蘇軾
使君那暇日參禪，一望叢林一悵然。成佛莫教靈運後，著鞭從使祖生先。
虔州八境圖八首  其六 蘇軾
却從塵外望塵中，無限樓臺烟雨濛。山水照人迷向背，只尋孤塔認西東。
虔州八境圖八首  其七 蘇軾
雲烟縹緲鬰孤臺，積翠浮空雨半開。想見之罘觀海市，絳宮明滅是蓬萊。
虔州八境圖八首  其八 蘇軾
回峰亂嶂鬰參差，雲外高人世得知。誰向空山弄明月，山中木客解吟詩。
讀孟郊詩二首  其一 蘇軾
夜讀孟郊詩，細字如牛毛。寒燈照昏花，佳處時一遭。孤芳擢荒穢，苦語餘詩騷。水清石鑿鑿，湍激不受篙。初如食小魚，所得不償勞。又似煮彭𧑅，竟日持空螯。要當鬬僧清，未足當韓豪。人生如朝露，日夜火消膏。何苦將兩耳，聽此寒蟲號。不如且置之，飲我玉色醪。
讀孟郊詩二首  其二 蘇軾
我憎孟郊詩，復作孟郊語。饑腸自鳴喚，空壁轉饑鼠。詩從肺腑出，出輒愁肺腑。有如黄河魚，出膏以自煮。尚愛銅斗歌，鄙俚頗近古。桃弓射鴨罷，獨速短蓑舞。不憂踏船翻，踏浪不踏土。吳姬霜雪白，赤脚浣白紵。嫁與踏浪兒，不識離別苦。歌君江湖曲，感我長羈旅。
章質夫寄惠崔徽真 蘇軾
玉釵半脫雲垂耳，亭亭芙蓉在秋水。當時薄命一酸辛，千古華堂奉君子。水邊何處無麗人，近前試看丞相嗔。不如丹青不解語，世間言語原非真。知君被惱更愁絕，卷贈老夫驚老拙。爲君援筆賦梅花，未害廣平心似鐵。
訪張山人得山中字二首  其一 蘇軾
魚龍隨水落，猿鶴喜君還。舊隠丘墟外，新堂紫翠間。野麋馴杖履，幽桂出榛菅。灑掃門前路，山公亦愛山。
訪張山人得山中字二首  其二 蘇軾
萬木鎖雲龍，天留與戴公。路迷山向背，人在瀼西東。薺麥餘春雪，櫻桃落晚風。入城都不記，歸路醉眠中。
送孔郎中赴陝郊 蘇軾
驚風擊面黄沙走，西出崤函脫塵垢。使君來自古徐州，聲震河潼殷關右。十里長亭聞鼓角，一川秀色明花柳。北臨飛檻卷黄流，南望青山如峴首。東風吹開錦繡谷，淥水翻動蒲萄酒。訟庭生草數開樽，過客如雲牢閉口。
與梁左藏會飲傅國博家 蘇軾
將軍破賊自草檄，論詩說劍俱第一。彭城老守本虛名，識字劣能欺項籍。風流別駕貴公子，欲把笙歌暖鋒鏑。紅旆朝開猛士噪，翠帷暮捲佳人出。東堂醉卧呼不起，啼鳥落花春寂寂。試教長笛傍耳根，一聲吹裂階前石。
寒食日答李公擇三絕次韵  其一 蘇軾
從來蘇李得名雙，只恐全齊笑陋邦。詩似懸河供不辦，故欺張籍隴頭瀧。
寒食日答李公擇三絕次韵  其二 蘇軾
簿書鼛鼓不知春，佳句相呼頼故人。寒食德公方上冢，歸來誰主復誰賓。
寒食日答李公擇三絕次韵  其三 蘇軾
巡城已困塵埃瞇，執扑仍遭蟣蝨緣。欲脫布衫携素手，試開病眼點黄連。
約公擇飲是日大風 蘇軾
先生生長匡廬山，山中讀書三十年。舊聞飲水師顔淵，不知治劇乃所便。偷兒夜探黑白丸，奮髯忽逢朱子元。半年羣盜誅七百，誰信家書藏九千。春風無事秋月閑，紅妝執樂豪且妍。紫衫玉带兩部全，琵琶一抹四十絃。客來留飲不計錢，齊人愛公如子産。兒啼卧路呼不還，我慚山郡空留連。牙兵部吏笑我寒，邀公飲酒公無難。約束官奴買花鈿，薰衣理髮夜不眠。曉來顛風塵暗天，我思其由豈坐慳。作詩愧謝公笑歡，歸來瑟縮愈不安。要當啖公八百里，豪氣一洗儒生酸。
坐上賦戴花得天字 蘇軾
清明初過酒闌珊，折得奇葩晚更妍。春色豈關吾輩事，老狂聊作坐中先。醉吟不耐敧紗帽，起舞從教落酒船。結習漸消留不住，却須還與散花天。
夜飲次韵畢推官 蘇軾
簿書叢裏過春風，酒聖時時且復中。紅燭照庭嘶騕褭，黄雞催曉唱玲瓏。老來漸減金釵興，醉後空驚玉筯工。月未上時應早散，免教壑谷問吾公。
芙蓉城 蘇軾
芙蓉城中花冥冥，誰其主者石與丁。珠簾玉案翡翠屏，霞舒雲卷千娉婷。中有一人長眉青，炯如微雲淡疏星。往來三世空鍊形，竟坐誤讀黄庭經。天門夜開飛爽靈，無復白日乘雲軿。俗緣千劫磨不盡，翠被冷落淒餘馨。因過緱山朝帝廷，夜聞笙簫弭節聽。飄然而來誰使令，皎如明月入窗櫺。忽然而去不可執，寒衾虛幌風泠泠。仙宮洞房本不扃，夢中同躡鳳凰翎。徑度萬里如奔霆，玉樓浮空聳亭亭。天書雲篆誰所銘，遶樓飛步高竛竮。仙風鏘然韵流鈴，蘧蘧形開如酒醒。芳卿寄謝空丁寧，一朝覆水不返瓶。羅巾別淚空熒熒，春風花開秋葉零。世間羅綺紛羶腥，此身流浪隨滄溟。偶然相值兩浮萍，願君收視觀三庭。勿與嘉穀生蝗螟，從渠一念三千齡。下作人間尹與邢。
續麗人行 蘇軾
深宮無人春日長，沉香亭北百花香。美人睡起薄梳洗，燕舞鶑啼空斷腸。畫工欲畫無窮意，背立東風初破睡。若教回首却嫣然，陽城下蔡俱風靡。杜陵饑客眼長寒，蹇馿破帽隨金鞍。隔花臨水時一見，只許腰肢背後看。心醉歸來茅屋底，方信人間有西子。君不見孟光舉案與眉齊，何曾背面傷春啼。
聞李公擇飲傅國博家大醉二首  其一 蘇軾
兒童拍手鬧黄昏，應笑山公醉習園。縱使先生能一石，主人未肯獨留髠。
聞李公擇飲傅國博家大醉二首  其二 蘇軾
不肯惺惺騎馬迴，玉山知爲玉人頹。紫雲有語君知否，莫喚分司御史來。
傅子美召公擇飲偶以病不及往公擇有詩次韵 蘇軾
樊素阿蠻皆已出，使君應作玉箏歌。可憐病士西窗下，一夜丹田手自摩。
觀子美病中作嗟歎不足因次韵 蘇軾
百尺長松澗下摧，知君此意爲誰來。霜枝半折孤根出，尚有狂風急雨催。
起伏龍行 蘇軾
何年白竹千鈞弩，射殺南山雪毛虎。至今顱骨带霜牙，尚作四海毛蟲祖。東方久旱千里赤，三月行人口生土。碧潭近在古城東，神物所蟠誰敢侮。上敧蒼石擁巌竇，下應清河通水府。眼光作電走金蛇，鼻息爲雲擢烟縷。當年負圖傳帝命，左右羲軒詔神禹。爾來懷寶但貪眠，滿腹雷霆瘖不吐。赤龍白虎戰明日，倒卷黄河作飛雨。嗟我豈樂鬬兩雄，有事徑須煩一怒。
聞公擇過雲龍張山人輒往從之公擇有詩戲用其韵 蘇軾
我生固多憂，肉食嘗苦墨。軒然就一笑，猶得好飲力。聞君過雲龍，對酒兩靜默。急携清歌女，出郭及未昃。一歡難力致，邂逅有勝特。喧蜂集晚花，亂雀啅叢棘。山人樂此耳，寂寞誰侍側。何當求好人，聊使治要襋。使君自孤僨，此理誰相值。不如學養生，一氣服千息。
送李公擇 蘇軾
嗟予寡兄弟，四海一子由。故人雖云多，出處不我謀。弓車無停招，逝去勢莫留。僅存今幾人，各在天一陬。有如長庚月，到曉爛不收。宜我與夫子，相好手足侔。比年兩見之，賓主更獻酬。樂哉十日飲，衎衎和不流。論事到深夜，僵仆鈴與騶。頗嘗見使君，有客如此不。欲別不忍言，慘慘集百憂。念我野夫兄，知名三十秋。已得其爲人，不待風馬牛。他年林下見，傾蓋如白頭。
送筍芍藥與公擇二首  其一 蘇軾
久客厭虜饌，枵然思南烹。故人知我意，千里寄竹萌。駢頭玉嬰兒，一一脫錦䙀。庖人應未識，旅人眼先明。我家拙厨膳，彘肉芼蕪菁。送與江南客，燒煮配香秔。”。
送筍芍藥與公擇二首  其二 蘇軾
今日忽不樂，折盡園中花。園中亦何有，芍藥裊殘葩。久旱復遭雨，紛披亂泥沙。不折亦安用，折去還可嗟。棄擲亮未能，送與謫仙家。還將一枝春，插向兩髻丫。
和孫莘老次韵 蘇軾
去國光陰春雪消，還家蹤迹野雲飄。功名正自妨行樂，迎送纔堪博早朝。雖去友朋親吏卒，却辭讒謗得風謠。明年我亦江南去，不問雄繁與寂寥。
遊張山人園 蘇軾
壁間一軸烟蘿子，盆裏千枝錦被堆。慣與先生爲酒伴，不嫌刺史亦顔開。纖纖入麥黄花亂，颯颯催詩白雨來。聞道君家好井水，歸軒乞得滿瓶回。
杜介熙熙堂 蘇軾
崎嶇世路最先回，窈窕華堂手自開。咄咄何曾書怪事，熙熙長覺似春臺。白砂碧玉味方永，黄紙紅旗心已灰。遥想閉門投轄飲，鵾絃鐵撥響如雷。
次韵答劉涇 蘇軾
吟詩莫作秋蟲聲，天公怪汝鉤物情，使汝未老華髮生。芝蘭得雨蔚青青，何用自燔以出馨。細書千紙雜真行，新音百變口如鶑。異義蜂起弟子爭，舌翻濤瀾卷齊城。萬卷堆胸兀相撐，以病爲樂子未驚。我有至味非煎烹，是中之樂吁難名。綠槐如山闇廣庭，飛蝱繞耳細而清。敗席展轉卧見經，亦自不嫌翠織成。意行信足無溝坑，不識五郎呼作卿。吏民哀我老不明，相戒無復煩鞭刑。時臨泗水照星星，微風不起鏡面平。安得一舟如葉輕，卧聞郵籤報水程。蓴羹羊酪不須評，一飽且救饑腸鳴。
携妓樂游張山人園 蘇軾
大杏金黄小麥熟，墜巢乳鵲拳新竹。故將俗物惱幽人，細馬紅粧滿山谷。提壺勸酒意雖重，杜鵑催歸聲更速。酒闌人散却關門，寂歷斜陽挂疏木。
種德亭 蘇軾
小圃傍城郭，閉門芝朮香。名隨市人隠，德與佳木長。元化善養性，倉公多禁方。所活不可數，相逢旋相忘。但喜賓客來，置酒花滿堂。我欲東南去，再觀雙檜蒼。山茶想出屋，湖橘應過牆。木老德亦熟，吾言豈荒唐。
文與可有詩見寄云待將一段鵝溪絹掃取寒梢萬尺長次韵答之 蘇軾
爲愛鵝溪白繭光，掃殘雞距紫毫芒。世間那有千尋竹，月落庭空影許長。
聞辯才法師復歸上天竺以詩戲問 蘇軾
道人出山去，山色如死灰。白雲不解笑，青松有餘哀。忽聞道人歸，鳥語山容開。神光出寶髻，法雨洗浮埃。想見南北山，花發前後臺。寄聲問道人，借禪以爲詼。何所聞而去，何所見而回。道人笑不答，此意安在哉。昔年本不住，今者亦無來。此語竟非是，且食白楊梅。
和子由送將官梁左藏仲通 蘇軾
雨足誰言春麥短，城堅不怕秋濤卷。日長惟有睡相宜，半脫紗巾落紈扇。芳草不鋤當戶長，珍禽獨下無人見。覺來身世都是夢，坐久枕痕猶著面。城西忽報故人來，急掃風軒炊麥飯。伏波論兵初矍鑠，中散談仙更清遠。南都從事亦學道，不惜腸空誇腦滿。問羊他日到金華，應許相將遊閬苑。
次韵秦觀秀才見贈秦與孫莘老李公擇甚熟將入京應舉 蘇軾
夜光明月非所投，逢年遇合百無憂。將軍百戰竟不侯，伯郎一斗得凉州。翹關負重君無力，十年不入紛華域。故人坐上見君文，謂是古人吁莫測。新詩說盡萬物情，硬黄小字臨黄庭。故人已去君未到，空吟河畔草青青。誰謂他鄉各異縣，天遣君來破吾願。一聞君語識君心，短李髯孫眼中見。江湖放浪久全真，忽然一鳴驚倒人。縱橫所值無不可，知君不怕新書新。千金敝帚那堪換，我亦淹留豈長算。山中既未决同歸，我聊爾耳君其漫。
僕曩於長安陳漢卿家見吳道子畫佛碎爛可惜其後十餘年復見之於鮮于子駿家則已裝背完好子駿以見遺作詩謝之 蘇軾
貴人金多身復閑，爭買書畫不計錢。已將鐵石充逸少，更補朱繇爲道玄。烟薰屋漏裝玉軸，鹿皮蒼璧知誰賢。吳生畫佛本神授，夢中化作飛空仙。覺來落筆不經意，神妙獨到秋毫顛。昔我長安見此畫，歎息至寶空潸然。素絲斷續不忍看，已作蝴蝶飛聯翩。君能收拾爲補綴，體質散落嗟神全。誌公彷彿見刀尺，修羅天女猶雄妍。如觀老杜飛鳥句，脫字欲補知無緣。問君乞得良有意，欲將俗眼爲洗湔。貴人一見定羞怍，錦囊千紙何足捐。不須更用博麻縷，付與一炬隨飛烟。
雨中過舒教授 蘇軾
疏疏簾外竹，瀏瀏竹間雨。窗扉靜無塵，几硯寒生霧。美人樂幽獨，有得緣無慕。坐依蒲褐禪，起聽風甌語。客來淡無有，灑掃凉冠履。濃茗洗積昏，妙香浄浮慮。歸來北堂闇，一一微螢度。此生憂患中，一餉安閑處。飛鳶悔前笑，黄犬悲晚悟。自非陶靖節，誰識此閑趣。
次韵舒教授寄李公擇 蘇軾
草書妙絕吾所兄，真書小低猶抗行。論文作詩俱不敵，看君談笑收降旌。去年逾月方出晝，爲君劇飲幾濡首。今年過我雖少留，寂寞陶潛方止酒。別時流涕攬君鬚，懸知此歡墮空虛。松下縱橫餘屐齒，門前轣轆想君車。怪君一身都是德，近之清潤淪肌骨。細思還有可恨時，不許藍橋見傾國。
送鄭戶曹 蘇軾
水繞彭城樓，山圍戲馬臺。古來豪傑地，千載有餘哀。隆準飛上天，重瞳亦成灰。白門下呂布，大星隕臨淮。尚想劉德輿，置酒此徘徊。爾來苦寂寞，廢圃多蒼苔。河從百步響，山到九里回。山水自相激，夜聲轉風雷。蕩蕩清河堧，黄樓我所開。秋月墮城角，春風摇酒杯。遲君爲座客，新詩出瓊瑰。樓成君已去，人事固多乖。他年君倦游，白首賦歸來。登樓一長嘯，使君安在哉。
次韵黄魯直見贈古風二首  其一 蘇軾
嘉穀卧風雨，稂莠登我場。陳前漫方丈，玉食慘無光。大哉天宇間，美惡更臭香。君看五六月，飛蚊殷回廊。茲時不少假，俯仰霜葉黄。期君蟠桃枝，千歲終一嘗。顧我如苦李，全生依路傍。紛紛不足道，悄悄徒自傷。
次韵黄魯直見贈古風二首  其二 蘇軾
空山學仙子，妄意笙簫聲。千金得奇藥，開視皆豨苓。不知市人中，自有安期生。今君已度世，坐閱霜中蔕。摩挲古銅人，歲月不可計。閬風安在哉，要君相指似。
次韵答舒教授觀余所藏墨 蘇軾
異時長笑王會稽，野鶩膻腥污刀几。暮年却得庾安西，自厭家雞題六紙。二子風流冠當代，顧與兒童爭慍喜。秦王十八已龍飛，嗜好晚將蛇蚓比。我生百事不掛眼，時人謬說云工此。世間有癖念誰無，傾身障簏尤堪鄙。人生當著幾緉屐，定心肯爲微物起。此墨足支三十年，但恐風霜侵髮齒。非人磨墨墨磨人，瓶應未罄罍先恥。逝將振衣歸故國，數畝荒園自鋤理。作書寄君君莫笑，但覓來禽與青李。一螺點漆便有餘，萬竈燒松何處使。君不見永寧第中擣龍麝，列屋閑居清且美。倒暈連眉秀嶺浮，雙鴉畫鬢香雲委。時聞五斛賜蛾綠，不惜千金求獺髓。聞君此詩當大笑，寒窗冷硯冰生水。